ЁЛҒОННИ ТАРК ҚИЛИШ БУЮК ФАЗИЛАТ — Zamaxshariy.uz\nЁЛҒОННИ ТАРК ҚИЛИШ БУЮК ФАЗИЛАТ\nЁлғончилик муқаддас динимизда ҳам, миллий, маънавий қадриятларимизда ҳам буткул қораланадиган кабира гуноҳлардан биридир. Одатда ёлғони билан танилган кишилар ҳеч бир жамиятда қадр топмаган. «Наҳл» сурасида Аллоҳ таъоло хабар беради:\n«Ёлғон сўзларни фақат Аллоҳ оятларига иймон келтирмайдиган кимсаларгина тўқурлар. Ана ўшаларнинг ўзлари ёлғончидурлар» (105-оят).\nАбу Умома Боҳилийдан: Расулуллоҳ (с.а.в.) мўмин киши хиёнат, ёлғончиликдан ўзга барча хислатларга тобе бўлади, дедилар.\nУлуғ тобеъинлардан бўлган Сафвон ибни Сулайм р.а.дан келтирилган қуйидаги ҳадис юқоридаги ҳадисни янада ойдинлаштиради.\nРасулуллоҳдан: — Мўмин одам қўрқоқ бўлиши мумкинми? — деб сўраганида у зот «ҳа» дедилар. Сўнгра у кишига: — Мўмин одам бахил бўлиши мумкинми? — дейилди, у зот «ҳа» дедилар. Сўнгра у зотга мўмин одам ёлғончи бўлиши мумкинми, дейилганида у зот «йўқ» дедилар.\nМазкур ҳадиси набавияларини уламоларимиз қуйидагича таҳлил қиладилар: мўмин кишида хиёнаткорлик ҳамда ёлғончилик ҳусусиятларининг мавжуд бўлишлиги унинг мўминлик табиатига хилоф ишдир (яъни, мўмин, иймони комил шахслар бундай хулққа эга бўлмайдилар).\nШундай бўлса-да мазкур салбий хусусиятлар инсоний табиатига хилоф эмас, инсоний хилқатда бу каби иллатлар учраб туради.\nИбни Умар р.а.дан қилинган ривоятда Расулуллоҳ (с.а.в.): «Қачонки бир банда ёлғон гапирса, фаришта у гапнинг сассиқлиги учун у бандадан бир мийл масофага узоқлашади», дедилар.\nАли розияллоҳу анҳу деди: “Эр киши тилининг ўрами остига яшириндир, дўпписи остига эмас” (яъни, дўппи иссиқ ёки совуқдан сақлаши мумкин, аммо ундан ҳам каттароқ балолардан тилнинг ечилиб кетмасдан ўралиб туриши сақлайди). Тили шириннинг оғайнилари кўп. Қадрини таниган ҳалокатга юз тутмайди. Ҳар бир инсоннинг қиймати чиройли адо қилган иши билан белгиланади. Ким ўзини таниса, Яратувчисини танийди. Ким гапираётганига эмас, нимани гапираётганига қара. Интиқом билан бошқарув йўқ, маслаҳатсиз тўғрилик йўқ, ёлғончи учун одамийлик йўқ. Оғайниларингга ёмонлик етказадиган нарсани тилингга келтирма.\nОдамлардан эшитган нарсасини суриштирмай гапиравериш гуноҳ эканига қуйидаги ҳадис яққол далил ҳисобланади.\nАбу Ҳурайра розияллоҳу анҳудан ривоят қилинади:“Кишига гуноҳ бўлиши учун эшитган нарсасини гапиришининг ўзи кифоядир”, дедилар” Имом Абу Довуд ва Имом Муслим ривоят қилган.\nБошқа бир ривоятда эса ёлғончиликнинг нақадар жирканч амал эканини очиқ баён этилган: Ибн Умар розияллоҳу анҳумодан ривоят қилинади: “Набий соллаллоҳу алайҳи васаллам: “Агар банда ёлғон гапирса, ёлғони сассиғидан фаришта ундан бир мил нарига узоқлашади”, дедилар” (Имом Муслим ривояти).\nБошқа бир саҳиҳ ривоятда эса ёлғончилик мунофиқларнинг белгиларидан бири экани таъкидланади. Абу Ҳурайра розияллоҳу анҳудан ривоят қилинган ҳадиси шарифда Расулуллоҳ соллаллоҳу алайҳи васаллам айтдилар: “Мунофиқнинг белгиси учтадир: гапирса, ёлғон гапиради, ваъда берса, хилоф қилади, (унга) омонат топширилса, омонатга хиёнат қилади” (Муттафақун алайҳ).\nХулоса қилиб айтадиган бўлсак, ёлғоннинг касофатидан бутун бир жамиятда таназзуллик юзага келиши мумкин. Чунки етказилган ёлғон хабар орқали инсонга ишонилиб иш тутилса, бу турли хил оқибатларга олиб келади. Шунинг учун ҳар биримиз қалбимизни поклаб, руҳиятимизни ҳар томонлама камол топиши ва маънавиятимизни юксалишига эътибор берар эканмиз, ростгўйлик-барча инсоний олий фазилатларнинг калити эканини, бунинг оқибатида инсон буюк фазилатларга эришишини ҳар доим ёдда тутишимиз керак.\nPrevious Post:БЕКОРЧИЛИКНИНГ АЯНЧЛИ ОҚИБАТЛАРИ


Кларксон, Хаммонд ва Мэй янги шоуга ном топа олишмади\n17:28 / 09.04.2016\nМашҳур британиялик телебошловчилар Жереми Кларксон, Ричард Хаммонд ва Жеймс Мэй 2015 йилда «Би-би-си»даги Top Gear кўрсатувидан кетишган эди ва бугунги кунларда Amazon Prime’да ўзларининг янги автомобиль шоуларини бошлашни режалаштиришмоқда. Аммо дўстларда ном топиш билан боғлиқ жиддий муаммо келиб чиқди.\nХаммонд бир неча вариантларни ўйлаб қўйди. Масалан, шоуни «Auto mate (s)» (сўзма-сўз – «автоматлар») деб номлашни таклиф этди, чунки бу сўз ўйини бўлиб, «авто» ва «mates - дўстлар» деган маънони англатади. Яна бир вариант «Tripod» («учоёқли қурилма») эди, чунки телебошловчилар учта бўлгани учун шу ном таклиф этилган. Аммо бу номни Мэй тўғри келмаслигини айтди.\nКларксоннинг ғоялари ҳам унинг дўстларининг кўнгилларига ёқмади. Мэй эса «Amazonдаги Кларксон, Хаммонд ва Мэйнинг автомобиль шоуси» деб номлашни таклиф этди. Кларксон эса бу жуда ҳам узун ном эканлигини айтди.\nОхир-оқибат бошловчилар уларга ҳақиқатдан ҳам шоу номи бўйича ажойиб фикр келмагунча жим бўлишга қарор қилишди.\nҚуйида бу жараён қандай содир бўлганлигини видеода томоша қилишингиз мумкин.


Шакар болалар миясига зарарли эканлиги исботланган\n05 Aprel 12:01 / Published in Жамият\nШакар болаларнинг миясига зарар етказади\nАҚШлик олимлар ўз тадқиқотлари давомида шакар болалар миясига салбий таъсир қилади, хусусан унинг ортиқча ишлатилиши хотира функцияларининг бузилишига олиб келади деган хулосага келишди.\nУлар лаборатория сичқонларида ўтказилган тажриба натижасида шундай хулосага келишди, деб ёзади Science Daily портали.\nҲайвонлар икки гуруҳга бўлинган. Улардан бирига мунтазам равишда ширин ичимликлар бериб турилган. Кейинчалик, уларга гипокампус дисфункцияси ташхиси қўйилди, бу миянинг хотираси учун масъулдир. Бунга ичакдаги Parabacteroides бактерияларининг кўпайиши таъсир кўрсатди. Уларни шакар истеъмол қилмайдиган сичқонларнинг танасига киритгандан сўнг, улар яна хотира бузилишини кўрсатдилар.\nТадқиқот муаллифлари унинг натижалари одамларга тегишли эканлигига аминлар. Келажакда улар ичакдан мияга сигнал беришнинг ишлаш йулларини яхшироқ аниқлаш учун изланишларини давом эттиришни ният қилмоқдалар.\nАввалроқ АҚШдаги Солк биологик тадқиқотлар институти олимлари инсон миясининг асаб ҳужайраларида уларни қариш ва зарарланишдан сақлайдиган ўз механизмларини топдилар. Шу тарзда, улар ДНКнинг нусхасини олишнинг этишмаслигини қоплашади ва шу билан энг узоқ умр кўрадиган ҳужайралардир.\nTagged under: БОЛАЛАР, САЛБИЙ, ТАЪСИР, ХАВФ, хотира\nРоссия элчиси Ўзбекистоннинг ЕОИИга қўшилишидан кейинги суверенитет ҳақида гапирди\nМаданият вазирлиги курантлар остидаги тасмадан мамнун эмас


Кун мавзулари, 13 март 2015\n08 декабр 2019, Тошкент вақти: 06:05\nжума 13 март 2015\nOzodNazar: Ўзбекистон ҳукумати ҳожатхона қуриб пул ишламоқчими, энди?\nЎзбекистон ҳукумати намунали ҳожатхоналар қуриладиган объектлар рўйхатини тасдиқлади. Замонавий туалетлар автомобилларга газ қуювчи 125 станцияда, 27 маданият муассасаси ҳамда дам олиш масканларида қурилажаги хабар қилинди. Айтилишича, мазкур ҳожатхоналардан фойдаланиш пулли бўлади. Бу бугунги OzodNazarда мустақил журналист Абдураҳмон Ташанов билан муҳокама қилинган мавзулардан биридир.\n29 март куни яна президент бўладиган президентдан халқ совға кутмоқда\nСамарқандликлар орасида айни кунларда президент "29-да туғилганлар"га уй ëки машинани ярим пулига бераркан¸ деган овозалар тарқалган. Ҳокимият вакиллари бу хабарни инкор эта туриб¸ айни пайтда 29 март эмас¸ 1929 йилда туғилган қарияларга “қандайдир” совға берилиш эҳтимолига ишорат қилдилар.\nТошкент олий ўқув юртларида талабалардан ўқиш пайти ва ўқишдан кейин ҳеч қаерда ишламаётганликлари ва ишламасликлари ҳақида кафолат хати ёздириб олинмоқда. Бундай талаб шартнома пулини тўлаш ёки кундалик ҳаражатларини қоплаш учун ўқишдан кейин ишлашга мажбур бўлган талабаларни анча қийин аҳволга солиб қўйган.\nҒафур Раҳимов укасининг жанозасига келолмади\nЎзбекистон криминал дунёси авторитетларидан бири, деб кўриладиган Ғафур Раҳимовнинг укаси юрак хуружидан вафот этган айтилмоқда. 10 март куни жон берган Азиз Раҳимовниг дафн маросими эртасига бўлиб ўтган. 2010 йилда Ўзбекистонни тарк этган Ғафур Раҳимовнинг ўзи икки йил аввал Ўзбекистон томонидан қидирувга берилган.\nЕнгилтабиат аёлни ўлдирган сартарош, “тўнаб” кетилган хонанда\nҚулликка солинган мигрантларнинг тана аъзолари сотилмоқда. Президентликка номзод Кетмонов дори-дармон рекламасини чеклаш муҳимлигини айтди. Улуғбек Раҳматуллаевнинг қўшиғини арман хонандаси ўғирлади. Жорий ҳафта матбуот шу каби воқеалар ҳақида ёзди.\nИслом замонавий сиёсий ўйинлар ўйинчоғими?\nКуни кеча Буюк Британияда 60дан ортиқ имом ва мусулмон ташкилотларининг раҳбарлари ҳукуматга очиқ мактуб йўллаб, уни Исломни ёмонотлиқ қилишда айблади.Уларга кўра, Буюк Британияда бўлажак умумий сайловлардан олдин “террор хавфи”дан сиёсий очко тўплаш учун фойдаланилмоқда.\nЎзбекистон бўйлаб маҳалла фаоллари уйма-уй юриб, хорижга кетган нафақахўрлар рўйхатини тузмоқда, бир ойдан кўпроққа чет давлатга кетганлар бўлса¸ улар пенсияси қирқилишидан огоҳлантирмоқда. Кузатувчилар¸ "Кексаларни эъзозлаш йили"да бюджети юпқа ҳукумат пенсия ва нафақаларни тўламаслик учун турли баҳона ўйлаб топаëтганини айтмоқда.\n12 март куни ижтимоий тармоқларда “Ўзбекистон Республикаси Президентининг фармони”, деган иддао билан бир “ҳужжат” матни эълон қилинди. Чет давлатларда юрган ҳар қандай ўзбекистонлик мазкур матн билан танишар экан, ваҳимага тушиб қолиши аниқ.\nБухорий иши: Қотилликни 20 кишилик гуруҳ ташкиллаштирган\nАсли андижонлик имомнинг Истанбулда ўлдирилишига алоқадорликда гумонланувчилардан бири қотилликнинг янги тафсилотини очиқлади. Мазкур жиноятни тафтиш қилаëтган тергов гуруҳи вакилига кўра¸ Бухорий ва Муҳаммад Солиҳга қарши суиқасд уюштириш режаси билан Истанбулга Россия ва Украинадан 20 кишилик гуруҳ келган.\nКаримовнинг қадамига Наманганда дарахтлар қоғоздан гул очмоқда\nЎзбекистон президентлигига номзод Ислом Каримовнинг сайловчи халқ олдига "саëҳат"лари давом этмоқда. 25 йилдан бери мамлакатни бошқариб келаëтган Каримов пойқадамига томлар қизаргани етмай¸ мевали дарахтлар ҳам атиргулга бурканмоқда.\nСурхон йўлларидан ўтиш учун танк керак...\nОзодликка мактуб йўллаган сурхондарëлик турли хил ваъдалар билан бошқа жойга кўчирилган қишлоқ аҳолисига давлат томонидан ҳеч қандай ëрдам берилмаëтгани¸ йўлларга ҳаттоки тош ҳам тўкиб беришмагани ҳақида ëзди.


Суриялик фотосуратчи портлаш сабаб яраланган болани қутқариш учун суратга олишни тўхтатди\n10:27 / 19.04.2017\nСуриялик фотосуратчи Абд Алқодир Ҳабак Ҳалаб яқинида террорчиларнинг қочоқлар бўлган автобусга ҳужум қилган жойга жуда яқин ерда бўлган. Бироқ, у суратга олиш жараёнини тўхтатиб, жароҳат олганларга ёрдам кўрсатишга қарор қилди, деб хабар бермоқда CNN.\n«Даҳшатли эди – айниқса, болаларнинг йиғлаши ва олдингизда ҳаётдан кўз юмиши. Шунинг учун биз ҳамкасбларимиз билан камераларни ташлаб, яраланганларни қутқаришга қарор қилдик», - дея айтиб ўтди фотосуратчи.\nҲабакнинг маълум қилишича, у югуриб келган биринчи бола ўлиб бўлган эди. Иккинчи болани эса қўлига олган ва хавфсиз жойга олиб ўтган.\n«Бу бола менинг қўлимдан маҳкам ушлаб олди ва кўзларимга қараб турарди», - дея маълум қилди Ҳабак.\nМуҳаммад Алғариб томонидан олинган фотосуратда Ҳабакнинг қўлида бола билан тез ёрдам машинасига қараб чопиб кетаётгани тасвирланган.\n«Мен у ерда бошқалар ҳаётини сақлаб қолишга ҳаракат қилган ёш журналист бўлганидан фахрланаман», - дея маълум қилди Алғариб.\nҲабакнинг сўзларига кўра, яраланган болани машина ичида қолдирган. Уни тиббиёт ходимлари қабул қилиб қолганида ҳали нафас олаётганди, бироқ фотосуратчи бола тирик қолганми ёки йўқми, буни билмайди.\nШундан сўнг у яна теракт жойига қайтиб борган, бироқ яна ҳаётдан кўз юмган болага дуч келган. Фотосуратчилардан бири Ҳабак боланинг ёнида тиззалаб ўтирганини тасвирга туширди.\n«Мен ҳиссиётларга тўла эдим. Мен ва ҳамкасбларим гувоҳ бўлганимиз – буни таърифлаб бўлмайди...», - дея айтиб ўтди Ҳабак.\nЭслатиб ўтамиз, 15 апрель куни террорчилар ичида қочоқлар бўлган автобуслар колоннасига портловчи қурилма бўлган автомобиль ёрдамида ҳужум қилишди. Сўнгги маълумотларга кўра, теракт туфайли 126 киши ҳалок бўлган. Уларнинг камида 68 нафари – болалар.\nСурия ҳужум фотосуратчи


Президент Шавкат Мирзиёев кеча мис ишлаб чиқаришни янада ривожлантириш ҳамда саноат кластерини ташкил этиш масалалари юзасидан йиғилиш ўтказди, деб хабар қилмоқда “Дунё” АА мухбири давлатимиз раҳбари матбуот хизмати маълумотига таяниб.\nОхирги 5 йилда мамлакатимизда мис ишлаб чиқариш ҳажми қарийб 1,5 баравар ошиб, 2020 йилда 148 минг тоннага етган. Лекин ундан юқори қўшилган қийматли маҳсулотлар тайёрлаш ишлари етарли эмас. Хусусан, миснинг қарийб 60 фоизи хомашё сифатида экспорт қилинмоқда.\nХалқаро экспертларнинг фикрича, электромобиллар, электротехника ва қайта тикланувчи энергия соҳаларининг ривожланиши эвазига 2030 йилга бориб дунёда мисга бўлган талаб 40 фоизга ошиши кутилмоқда.\nМисдан келадиган даромад бугунги кунда 2,5 миллиард долларни ташкил этаётир. Келгуси 5 йилда мис ишлаб чиқариш ҳажмини 400 минг тоннагача етказиш орқали, бу кўрсаткични турдош тармоқлар билан бирга 7-8 миллиард долларга етказиш мумкин.\nШу мақсадда, 24 июнь куни “Кон-металлургия саноати ва унга боғлиқ соҳаларни ривожлантириш бўйича қўшимча чора-тадбирлар тўғрисида” Президент қарори қабул қилинди. Қарорга мувофиқ, Мис саноати кластери ташкил этилиши белгиланди ва Бош вазир раҳбарлигида Махсус комиссия тузилди.\nЙиғилишда ушбу стратегик вазифани амалга ошириш чоралари кўрсатиб ўтилди.\nАввало, рангли ва ноёб металлар учун геология-қидирув ишларини кенгайтириш бўйича 5 йиллик дастур ишлаб чиқиш муҳимлиги таъкидланди.\nСоҳада лойиҳа ва муҳандислик хизматларини ривожлантириш учун етакчи халқаро компанияларни жалб этган ҳолда, замонавий лойиҳа институтини ташкил қилиш вазифаси қўйилди.\nЮртимизда тоғ-кон ускуналари ва жиҳозларини ишлаб чиқаришни ҳамда уларга сервисни йўлга қўйиш зарурлиги қайд этилди.\nКомбинатларда автотранспорт, рақамлаштириш каби алоҳида фаолият турлари хусусий секторга кооперация ва аутсорсинг асосида берилади.\nНоёб металлар ва қотишмалар бирлашмасида металл қотишмалар тайёрлаш, “Ўзэлтехсаноат” корхоналарида маиший техника, компьютер, аккумулятор батареялар, электромобилларнинг бутловчи қисмлари каби юқори қўшилган қийматли маҳсулотлар ишлаб чиқаришни кенгайтириш зарурлиги таъкидланди.\nИнновацион ривожланиш вазирлигига соҳа корхоналарининг фаолиятини илмий-тадқиқот ва амалий инновация ишлари билан узвий боғлиқликда ривожлантириш концепциясини ишлаб чиқиш топширилди. Кластернинг ҳар бир бўғини учун олий маълумотли мухандис-технолог ҳамда ишчи мутахассисларни тайёрлаш, шу мақсадда етакчи хорижий таълим муассасалари билан ҳамкорликни йўлга қўйиш муҳимлиги айтилди.\nМалакали мутахассисларни жамлаб, мис саноати кластерини ташкил этиш бўйича чет эл тажрибасини чуқур ўрганиш, халқаро компанияни жалб қилган ҳолда, геология ва кон-металлургия соҳасини ривожлантиришда стратегик йўналишларни белгилаш бўйича топшириқлар берилди.


Криптовалюта бозори икки кунда 15 фоизга тушиб кетди - Zamin.uz\n08:57 / 17.11.2018\nОхирги икки кун ичида Bitcoin курси 6,6 минг АҚШ долларидан 5,5 АҚШ долларига тушиб кетди. Унинг ортидан бошқа криптовалюталар нархи ҳам арзонлашган.\nОхирги йиллар мобайнида криптовалюта курси динамикасининг пасайиши кузатилмоқда. Хусусан, ўтган йилнинг охирида Bitcoin нархи 17 минг долларни ташкил қилган бўлса, 2018 йилнинг 10 ойи мобайнида унинг қиймати 70 фоизга пасайди.\nУшбу ҳолатнинг сабаби ҳозирча номаълум, чунки криптовалюта курси ҳеч қандай нарсага боғлиқ эмас. Бундан ташқари, криптовалюта бозорининг регулятори ҳам мавжуд эмас.\nБаъзи экспертлар фикрича, бунинг сабаби, уни сотиш ёки харид қилиш учун криптовалюта эгаларининг манипуляцияси бўлиши мумкин, дея ҳисоблашмоқда. Криптовалюта бозор ҳажми унча катта бўлмаганлиги сабабли (умумий ҳажми 182 млрд АҚШ долларига тенг), валюта операцияларига нисбатан юқори даражада сезувчан ҳисобланади.\nЖорий йилнинг 3 июлида Ўзбекистон президенти Шавкат Мирзиёев мамлакатда рақамли иқтисодиётни ривожлантириш бўйича қарорга имзо чекканди. Қарорда асосан криптовалюта соҳасини ривожлантиришга урғу берилган.\nҚарор ижроси сифатида Ўзбекистонда сентябрь ойи бошида илк "Мangu" криптовалютаси яратилган. “Замин” янгиликларини “Одноклассники”да кузатиб боринг\nЯнгиликлар » Технология » Криптовалюта бозори икки кунда 15 фоизга тушиб кетди


29 март 2020, Тошкент вақти: 05:05\nДунëнинг энг тараққий қилган давлатларидан саналмиш Норвегия бошпана изловчилар учун қулай макон ҳисобланар эди.\nНорвегия полициясининг ўзбекистонлик қочқинларни депортация қилаëтгани ҳақида Озодликка Ўзбекистон-Норвегия маданий маркази фаоли Алишер Обидов хабар қилди.\n- Ҳозир Норвегияда ўзбекларнинг депорти бошланди. 400та ўзбекка депорт қоғози чиққан эди. Булар ҳозир иммиграционний полиция билан ва полициянинг ўзи ҳам ҳеч қанақа предупреждат қилмасдан эрталаб соат 6да ëки 03.30-04.00 ларда келиб босаяпти. У одамларни депортационний лагерга олиб кетаяпти. Кўп одамларнинг бу ерда документи, даже паспортлари ҳам йўқ. Паспортсиз ўзбекларни 2-3 кунда Ўзбекистонга юбораяпти улар. Махсус самолëтлар ажратилган экан бунинг учун. Бугунги кунда 60та ўзбек депортационний лагерда қайтишини кутаяпти¸ дейди Озодлик мухбири боғланган Алишер Обидов.\nЎзбекистонда фаолияти тақиқланган Ҳизбут-Таҳрир диний гуруҳига аъзоликда айбланиб¸ таъқибга учрагани асосида Норвегиядан сиëсий бошпана сўраган¸ бироқ сўрови ўтган йили рад этилиб¸ қўлига депортация қоғози тутқизилган йигит ўзини Улуғбек деб таништиришимизни сўрай туриб¸ ўзбекистонлик юзлаб қочқинларнинг ҳозирда ваҳимада қолганини айтади.\n- Бу ерда ўзбекларни ҳозир Норвегиядан шундай уйларидан босиб кетаяпти-да. Кечаги кунда биттасини бир ярим соатнинг ичида жўнатиб юборди. Шундай уйидан олиб чиққану, самолëтган ўтирғизиб юборган. Мен билганлардан ҳозир битта оила бор. Ўша оиланинг иккита фарзанди мана шу ерда туғилди. Ўшаларни ҳам шундай олдида жўнатиб юборди. Мен тушунмай қолаяпман ҳозир¸ дейди ўзбекистонлик қочқин.\nНорвегия Иммиграция полицияси матбуот котиби Monica Thorud¸ шу кунларда ўзбекистонлик ноқонуний муҳожирларни депортация қилиш жараëни бораëтганини тасдиқлай туриб¸ унинг мутлақ қонунга асосланган ҳолда кечаëтганини таъкидлади.\n- Ўзбекистонлик бошпана сўровчиларни ватанига депортация қилиш¸ бизнинг одатий амалиëтларимиз каби¸ жуда инсоний ва тартибли тарзда амалга оширилмоқда. Бу борада шикоятга асос йўқ¸ деб биламан. Ходимларимиз ўзбекистонлик ноқонуний муҳожирларни учқичга қадар кузатиб қўйишмоқда ва шундан сўнг улар транзит орқали Тошкентга учирилмоқда. Ўтган йилги рақамлар олдимда йўқ¸ аммо 2011 йилнинг уч ойи ичида биз ўзбекистонлик 14 бошпана изловчини депортация қилдик. Ўтган йил улар сони анча оз эди¸ деди Норвегия Иммиграция полицияси расмийси Озодлик билан суҳбатда.\nМуҳожират бўйича Норвегия бошқармаси расмийси Kirstn Myhre кейинги икки йил давомида Осло ҳукумати ўз иммиграция сиëсатини кескинлаштиргани ва оқибатда қочқинлик мақоми беришнинг умумиятла 42 фоизга қисқарганини айтади.\n- Бу йилги аниқ рақамлар қўлимда йўқ. 2010 йилда 108 нафар Ўзбекистон фуқароси Норвегиядан сиëсий бошпана сўради ва улардан фақат иккитасининг сўрови қондирилди¸ холос.\nБошпана сўровчиларнинг баъзилари масжидда намоз ўқиëтганда хавфсизлик хизмати ходимлари томонидан таъқиб этилганини¸ баъзилари ҳукумат ўзини Ҳизбут-Таҳрир гуруҳига аъзоликда айблаëтганини¸ яна баъзилари эса¸ Ўзбекистонда ўз хусусий дўкон ва ресторанга эга бўлгани ва ҳукумат кучлари ўзини чўчқа гўшти ва спиртли ичимликлар сотишга мажбурлаганини даъво қилади. 2005 йилдан сўнг жуда кўп ўзбекистонлик Андижон воқеалари баҳонасида бошпана олишга уринган эди¸ аммо ҳозирга келиб бундай уринишлар тўхтатди ва унинг ўрнига бошқа сабаблар келтирилмоқда¸ дейди UDI – Муҳожират бўйича Норвегия бошқармаси расмийси Kirstn Myhre Озодлик билан суҳбатда.\nХўш¸ сиëсий бошпана олиш илинжида йиллардан бери идорама-идора юрган юзлаб ўзбекистонлик қочқин ўзининг Ўзбекистонда ҳақиқатан ҳам сиëсий ëхуд диний фаолияти учун таъқибга учраганини қай усулда исбот қилиши лозим?\n- Ўзбекистонлик бошпана сўровчиларнинг аксарияти келтираëтган сабаблар анчайин ишониш қийин гаплар. Биз бу даъволарнинг қанчалар ҳақиқат эканини обдон текшириш учун бошпана сўровчи шахс билан бир кун давомида обдон суҳбатлашамиз. Улар ўзларининг Ўзбекистон махсус хизматлари томонидан таъқибга учрагани ва ҳатто қамоққа олинганини даъво қилади. Айнан қачон¸ қаерда¸ қайси айб бўйича ҳибсга ëки қамоққа олинганини сўрасангиз¸ бирор аниқ маълумот бера олмайди. Ëки айтилган бир гап иккинчисини инкор қилади. Кўпчилик¸ мени ҳибсга олиб¸ бир соатдан сўнг қўйиб юборишди¸ дейишади. Биз Ўзбекистондаги режимнинг ўзи таъқибга олган шахсларни осонликча қўйиб юбормаслигини яхши билганимиз боис¸ табиийки¸ бунақа гапларга ишонмаймиз¸ дейди Муҳожират бўйича Норвегия бошқармаси расмийси Kirstn Myhre Озодлик билан суҳбатда.\n“Биз Ўзбекистондаги сиëсий вазият бўйича мутахассис бўлмасак-да¸ бу вазиятни жуда яхши биладиганлар билан бирга ишлаймиз. LandInfo деб номланган ташкилот таҳлилчилари Норвегиядан бошпана изловчилар ватанидаги асл вазиятни мунтазам кузатиб¸ бу борада бизга маслаҳат беришади. Ана шу мутахассислардан Ўзбекистон ҳукумати мамлакат аҳолисининг аксар қисмини маҳаллалар орқали назорат қилаëтганини яхши биламиз. Шу боис¸ "мен ҳукумат кузатувидаман"¸ деганнинг барига биз бошпана бера олмаймиз”¸ дейди Муҳожират бўйича Норвегия бошқармаси расмийси Kirstn Myhre.\nЎзининг Ўзбекистонда фаолияти тақиқланган Ҳизбут-Таҳрир диний гуруҳига аъзоликда айбланиб¸ таъқибга учраганини айтаëтган Улуғбек исмли қочқин Осло расмийси фикрларини билвосита тасдиқлайди.\n- Менга ишонишмаяпти. Энди мен қандай қочиб келган бўлсам, убежише сўраш хаëлда ҳам бўлмаган нарса. Билмаганман нима, қанақа документ олиш керак бу ëқларга. Ҳеч нарсасиз келганман. Ҳозир булар унақа исбот, бунақа исбот деяпти. Ҳозир ҳеч нарса топиб бера олмаяпман¸ дейди ўзини Улуғбек деб таништиришни сўраган Норвегиядаги ўзбекистонлик қочқин.\nОзодлик мухбирлари Норвегиядаги ўзбек қочқинларидан яна бир нечтаси билан боғланди ва уларнинг Ўзбекистонда қайси сиëсий ëхуд диний фаолияти учун қачон¸ қай шаклда таъқибга учрагани билан қизиқди. Муҳожират расмийси тилга олган каби¸ уларнинг кўпи бу саволга асосли жавоб бера олгани йўқ¸ боз устига Норвегиядан сиëсий қочқинлик сўраëтганларнинг кўпчилиги ўз исм-шарифи келтирилишини ҳам истамади.\nНорвегия Иммиграция полицияси матбуот котиби¸ бошпана сўраган ўзбекистонлик қочқинларнинг ўз ватанига қайтарилгач¸ Ўзбекистон махсус хизматларининг кучлироқ таъқибига учраши ҳақидаги даъволарни ҳам рад қилади.\n- Биз нафақат уларни Тошкентга жўнатдик¸ балки ватанига етиб олгач¸ улар билан боғланиб¸ нималар бўлганини ҳам суриштирамиз. Ҳозиргача депортация қилинганларнинг бирортасига зулм бўлганини эшитмадик¸ дейди Норвегия Иммиграция полицияси матбуот котиби Monica Thorud.\nНорвегиядан депортация қилинаëтганлар аксарининг Ўзбекистонда ҳақиқатан ҳам ҳеч қандай таъқибга учрамагани¸ уларнинг иқтисодий ëхуд бошқа сабабларга кўра Европанинг бу бадавлат ва демократик давлатида ўринлашмоқчи бўлганини ўзини Улуғбек деб таништиришни сўраган қочқин ҳам тасдиқлайди.\n- Жўнатиб юборган болалар майли, биттасининг акаси СНБда ишлар эканмиш, олиб чиқиб кетибди аэропортдан. Битта тошкентлик оиланинг отаси министерствода ишлар экан. Бир кун СНБда аэропортдан чиқармасдан олиб ўтиришган экан. Отаси кириб олиб чиқиб кетибди. Кимдадир бор экан. Бошқа болаларчи? Конкрет проблемаси билан юрганлар борда бу ерда. Уларни ким олиб чиқиб кетади камбағал болалар бўлса¸ дейди ўзини Улуғбек деб таништиришимизни сўраган ўзбекистонлик қочқин.\nБу саволга жавоб бера туриб Муҳожират бўйича Норвегия бошқармаси мутасаддиси¸ Ўзбекистонда ўз сиëсий ëхуд диний фаолияти учун ҳақиқатан ҳам таъқибга учраб¸ ҳаëти хавф остида қолганларнинг безовта бўлишига асос йўқлигини айтади.\n- Биз рад жавоби берган сўров эгалари бу раддия юзасидан шикоят ëзишлари мумкин. Шикоят асосида биз ишни яна бошдан синчковлик билан ўрганиб чиқамиз. Агар биз ишда бирор янги асос-далил топа олмасак¸ уни кўриб чиқиш учун мустақил Аппеляция кенгашига юборамиз. Кенгаш бошпана сўровчи ҳужжатларини бошдан-охирига қадар биздан мустақил ўрганиб чиқади. Агар улар бошпана беришга лойиқ янги асослар топса¸ сўров қондирилади ва бошпана сўровчи Норвегияда қолиш учун рухсат олади. Агар Аппеляция кенгаши ҳам улар сўровини рад қилса¸ унда иш полицияга ўтади ва бошпана сўровчи Норвегиядан депортация қилинади¸ дейди Муҳожират бўйича Норвегия бошқармаси мутасаддиси Kirstn Myhre Озодлик билан суҳбатда.\nНорвегия Иммиграция полицияси расмийси¸ сиëсий бошпана бериш сўрови рад этилган қочқинларга уларнинг норвег қонунчилигида кўзда тутилган ҳақларини яна бир бор эслатиб қўяди:\n- Норвегиядан сиëсий бошпана олиш сўрови рад этилганлар олдида доимо икки имкон бор. Улардан бири депортация қоғозини олгач¸ ўз хоҳиши билан мамлакатни тарк этиш. Иккинчиси¸ полиция кузатувида депортация бўлиш. Ўзбекистонликларда ҳам ҳозирга қадар ўз ихтиëри билан Норвегиядан чиқиб кетиш имкони бор эди¸ аммо улар бу ишни қилмагач¸ биз хизматчиларимизни юборишга мажбур бўлдик.\nҲозирча ўзбек қочқинларига куч ишлатилганидан хабарим йўқ¸ аммо улар қаршилик қилса¸ полицияда куч қўллаш ваколати¸ табиийки¸ бор¸ дейди Норвегия Иммиграция полицияси матбуот котиби Monica Thorud.


Океанортида президентлик сайловларига қизғин тайёргарлик кўрилмоқда – YOSHLAR OVOZI\nОкеанортида президентлик сайловларига қизғин тайёргарлик кўрилмоқда\nАҚШда президент сайлови ҳар 4 йилда – 4 га қолдиқсиз бўлинувчи йилларнинг ноябрь ойида ўтказилади.\nАҚШ Конституциясига кўра, президент камида 35 ёшда ва Америка фуқароси бўлиши лозим. Президентликка номзодлар ҳар тўрт йилда бир маротоба ўтказилувчи президент сайловларидан бир неча ой илгари сиёсий партиялар томонидан танлаб олинади. Бунинг учун сайловда иштирок этувчи партиялар ичида бошланғич сайловлар, яъни праймериз ўтказилади. Айни шу праймериз якунларига кўра партияларнинг ягона номзоди аниқланади.\n“Праймериз” инглизча сўз бўлиб, “бошланғич, дастлабки сайловлар” деган маънони англатади. Кўпчилик “оралиқ сайловлар” ҳам деб атайди. Бу – нотўғри таржима. АҚШда оралиқ сайловлар бўшаб қолган ўринларни тўлдириш мақсадида фақат Конгрессга ўтказилади.\nПраймериз бир қатор мамлакатларда ўтказилишига қарамай, нима учундир кўпроқ АҚШга хос жараён саналади. Бу мамлакатда ҳар тўрт йилда ўтказиладиган президентлик сайловлари ўтадиган йилнинг январь-июнь ойларида партиялар праймериз ўтказади. Унда сиёсий партиялардан президентликка ягона номзод танлаб олинади. Кўп холларда жараённинг ўрталарида ягона номзоднинг ким бўлиши аниқланади. Шу давр ичида ягона номзод аниқланмаган тақдирда, уни партиянинг олий анжуманигача кутишга тўғри келади.\nТаҳлилчиларнинг сўзларига қараганда праймериздан асосий мақсад бир партиядан кўрсатилган номзодлар овозларни бир-бирларидан тортиб олмаслик учун штатларда дастлабки сайловлар ўтказилади. Партиялардан кўрсатиладиган номзодлар праймериз давомида 1144 делегатнинг қўллаб-қувватлашига эга бўлиши лозим. Шуни таъкидлаш керакки, праймеризда мағлубиятга учраган номзодлар кўп ҳолларда мустақил номзод сифатида президентлик сайловларида иштирок этади.\nЭслатиб ўтамиз, АҚШда бўлиб ўтадиган президентлик сайловида фақат икки номзод – демократлар ва республикачилардан вакиллар қатнашади деган тасаввур мутлақо нотўғри. Аслида президентлик сайловларига расман ўнлаб номзодлар қўйилади. Бироқ ёзилмаган қоидага кўра, нима учундир 2 та партия вакилларига кўпроқ эътибор қаратилади.\nАҚШда илк бор праймериз 1842 йилда ўтказилган. 1903 йилда илк бор Висконсин штатида “Мажбурий праймериз ўтказиш тўғрисида”ги қонун қабул қилинган. 1927 йилга келиб барча штатларда бу каби қонунлар кучга кирди. Шу тариқа праймериз партиявий номзодларни танлаб олишда асосий жараён сифатида тан олинди. Унга қадар номзодлар партия анжуманларида, кўп ҳолларда музокаралар натижасида танлаб олинарди. Кейинчалик маҳаллий партия раҳбарининг таъсирини сусайтириш мақсадида праймеризлар ўтказилиши керак, деган фикрга келинди.\nАйни дамда АҚШнинг 11 та штатида праймериз эмас, балки партия конференциялари ёки партиявий референдумлар (кокус) ўтказилади. Праймериз тўғридан-тўғри ва яширин овоз бериш асосида ўтказилади. Яширин овоз беришда партиянинг рўйхатга олинган аъзолари қатнашади. Очиқ овоз беришда эса партиявий қарашидан қатьи назар, барча хоҳловчилар иштирок этади. Мабодо, бир партиянинг праймеризида бошқа партия тарафдори иштирок этгудек бўлса, партиянинг ялпи анжумани мазкур штатдаги овоз бериш натижаларини тан олмаслиги мумкин. Овоз бериш жараёнини ҳар бир штатнинг ўзи белгилайди. 1980-йиллардан бошлаб февраль ойининг биринчи сешанбасида бир нечта штатда ўтказиладиган “суперсейшанба” феномени юзага келди.\n1951 йилда тасдиқланган 22-қўшимчага мувофиқ, АҚШда президент лавозими 2 муддат билан чегараланган. Вице-президент президент билан биргаликда хизмат қилади. Вице-президент ворислик ҳуқуқига эга бўлишдан ташқари Сенат раиси ҳамдир. Ҳам президент, ҳам вице-президент ўз лавозимларидан кетган ҳолларда, президентликни Вакиллар палатасининг раиси (спикери) ўз зиммасига олади. Кейинги навбатда, Сенатга вақтинчалик раислик қилувчи (вице-президент йўқ бўлган ҳолларда мажлисга раислик қилишга Сенат томонидан сайланувчи сенатор) ва муайян тартибда, ҳукумат арбоблари тайинланади.\nАмерика президент сайлашнинг фақат ўзига хос усулига эга. Номзодларнинг исм-шарифлари сайлов варақаларида белгиланган бўлишига қарамай, техник жиҳатдан сайловчилар президент (ёки вице-президент) учун тўғридан-тўғри овоз бермайди. Ҳар бир штат аҳолиси ўша штатнинг Конгрессда бўлган сенатор ва вакиллар сонига тенг “Президент сайловчилари”ни саралайди. Ҳар бир штатнинг энг кўп овоз олган номзоди мазкур штатнинг барча овозларини ўз ҳисобига ўтказишга эришади.\nБарча 50 та штат ва Колумбия округининг сайловчилари, жами 538 шахс – Сайловчилар коллегияси сифатида маълум бўлган Ҳайъатни ташкил қилади. Конституцияга кўра, коллегия ҳеч қачон ташкилот тариқасида бир жойда тўпланмайди. Балки мазкур сайловчилар штат пойтахтларида сайловдан кўп ўтмай йиғилади ва ўз штатларида аҳолининг кўпчилик овозига эришган номзодга овоз беради. Муваффақият қозониш учун, президентликка номзод 538 овоздан 270 та овоз тўплаши шарт.\nПрезидентнинг лавозимга киришиши ноябрь ойида бўлиб ўтган сайловлардан сўнг, 20 январда бошланади. Аньанага кўра, президентнинг расмий фаолияти Капитолий биносида жойлашган Конгресс олдида ўтказилувчи инаугурация маросимидан бошланади. Олий суднинг бош судьяси бошчилигида янги президент ошкора равишда ўз мансабига қасамёд қилади. Қасамёд маросимидан сўнг, инаугурация мурожаатномаси эълон қилиниб, янги президент ўз сиёсий йўналиши ва режаларини баён этади.\nАҚШ президенти лавозимига кўра жаҳондаги энг қудратли шахслардан биридир. Президент, АҚШ Конституциясида белгиланганидек, қонунлар ҳалол ижро этилиши тўғрисида жон куйдириши лозим. Мазкур масъулиятни адо этиш учун президент федерал ҳукуматнинг ижроия тармоғини – тахминан 4 миллион кишилик улкан ташкилотни бошқаради. Шулардан бир миллиони ҳарбийлардир. Қўшимча равишда президент муҳим қонун чиқариш ва суд ҳуқуқларига ҳам эга.\nFev 24, 2020 "Yoshlar ovozi"\n2 thoughts on “Океанортида президентлик сайловларига қизғин тайёргарлик кўрилмоқда”\norder dapoxetine izohi:\n02.07.2021 da 18:05\nbuy hydroxychloroquine sulfate izohi:\n11.07.2021 da 07:46


Ҳадис №2: Ислом, иймон ва эҳсон\n927 Ўқиш режими + -\nУмар розияллоҳу анҳудан ривоят: «Бир куни биз Расулуллоҳ соллаллоҳу алайҳи васаллам ҳузурларида ўтирганимизда баногоҳ олдимизга кийимлари оппоқ, соч-соқоли тим қора, устида сафар аломатлари кўринмайдиган, орамизда ҳам ҳеч ким уни танимайдиган бир киши чиқди ва Пайғамбар соллаллоҳу алайҳи васалламнинг олдиларига бориб ўтирди. Тиззасини у кишининг тиззаларига тақаб, икки қўлини (ўзининг) сонларига қўйиб, деди:\n— Эй Муҳаммад! Менга Ислом ҳақида хабар беринг!\n— Ислом Аллоҳдан ўзга илоҳ йўқлиги ҳамда Муҳаммад алайҳиссалом Аллоҳнинг Расули эканлигига гувоҳлик беришинг, намозни барпо қилишинг, закотни ўташинг, Рамазонда рўза тутишинг ва агар қодир бўлсанг, Байтуллоҳни ҳаж қилишингдир.\n— Тўғри айтдингиз! – деди. Биз унинг ҳам сўраб, ҳам тасдиқлаётганига ҳайрон бўлдик.\n— Менга иймон ҳақида хабар беринг!\n— Аллоҳга, Унинг фаришталарига, китобларига, пайғамбарларига ва охират кунига ишонишинг ҳамда тақдирнинг яхшисию ёмонига иймон келтиришинг.\n— Тўғри айтдингиз! – деб, кейин яна сўради:\n— Менга эҳсон ҳақида хабар беринг!\n— Аллоҳга худди Уни кўриб турганингдек ибодат қилишинг, агар сен Уни кўрмаётган бўлсанг, У сени кўриб туради.\n— Менга Соат (Қиёмат куни) ҳақида хабар беринг.\n— У ҳақда сўралаётган киши сўровчидан кўпроқ билгувчи эмас.\n— Унинг аломатлари ҳақида айтиб беринг.\n— Чўри ўзининг хўжайинини туғади ва ўзлари ялангоёқ, яланғоч, камбағал бўлган қўйбоқарлар фахр ва риё учун бино қураётганини кўрасиз.\nСўнг ҳалиги киши кетди. Мен бир оз муддат кутдим. Кейин Расулуллоҳ соллаллоҳу алайҳи васаллам мендан сўрадилар:\n— Эй Умар! Биласанми, ўша сўровчи киши кимлигини?\n— Аллоҳ ва Расули билувчироқ.\n— У киши – Жаброил алайҳиссалом, сизларга динингизни таълим бергани келган эдилар, – дедилар». Муслим ривоятлари.\nИбн Дақиқ ал-Ийд айтадилар:\n— Бу барча зоҳирий ва ботиний вазифаларни ўз ичига олган улуғ ҳадисдир. Шариат илмларининг ҳаммаси шу ҳадисга бориб тақалади ва шундан келиб чиқади. Негаки у Суннат илмларининг барчасини ўз ичига қамраб олган. Қуръон маъноларини ўзида жамлагани учун Фотиҳа сураси «Уммул Қуръон» –«Қуръон онаси» деб номланганидек, бу ҳадис ҳам «Суннат онаси»дир.\nБундан ташқари, у мутавотир ҳадислардан ҳисобланиб, саҳобаи киромларнинг саккиз нафаридан ворид бўлган. Улар: Абу Ҳурайра, Умар, Абу Зар, Анас, Ибн Аббос, Ибн Умар, Абу Омир Ашъарий ва Жарир Бажалийдирлар. Барчаларидан Аллоҳ рози бўлсин.\nКийим ва ташқи кўринишни гўзал қилиб юриш\nМасжидга кириш, илм мажлисларида қатнашиш учун покиза кийимларни кийиш, хушбўй атирлар сепиш, илм мажлисларида олимлар билан одоб ила муомала қилиш яхши хислатлар жумласига киради. Чунки Жаброил алайҳиссалом сўзлари билан ҳам, кўринишлари билан ҳам умматга таълим берганлар.\nИсломнинг луғавий маъноси – Аллоҳ таолога бўйсуниш, таслим бўлиш. Шаръий истилоҳда эса Ислом қуйидаги беш асос устига бино қилинган диндир:\n«Аллоҳдан ўзга илоҳ йўқ ва Муҳаммад алайҳиссалом – Аллоҳнинг Расули» деб гувоҳлик бериш;\nНамозни ўз вақтида, шартларига, рукнларига, суннат ва одобларига риоя қилган ҳолда адо этиш;\nРамазон ойида рўза тутиш;\nҲаж сафарини қилишга қодир бўлса (яъни йўллар очиқ, озиқ-овқати ва аҳли-оиласи учун нафақаси етарли бўлса), бир марта Байтуллоҳни ҳаж қилиш;\nИймоннинг луғавий маъноси ишониш, тасдиқ қилиш. Шаръий маъноси эса қуйида зикр қилинган нарсаларга қатъий ишониш:\n— Барча нарсани яратган Аллоҳ таолонинг борлигига, Унинг ягона ва шериксиз Зот эканига иймон келтириш;\n— Аллоҳ таолонинг фаришталар дея аталмиш махлуқлари борлигига, улар Аллоҳнинг буйруғига осийлик қилмай, буюрилган нарсаларни бекаму кўст бажарадиган ва шу туфайли ҳурматга сазовор бўлган улуғ бандалар эканлигига, уларнинг Аллоҳ томонидан нурдан яратилгани, еб-ичиш, эркаклик, аёллик, насл қолдириб кўпайиш каби сифатларга эга бўлмаган жонли мавжудотлар эканига ҳамда ададларини Аллоҳ таолодан ўзга ҳеч ким билмаслигига иймон келтириш;\n— Аллоҳ таоло тарафидан нозил қилинган самовий китобларга ишониш ҳамда бу китоблар инсонлар томонидан ўзгартирилмасдан ва қўшимчалар киритилмасдан илгари Аллоҳнинг шариати ҳисобланганига иймон келтириш;\n— Аллоҳ таоло халқларни ҳидоятга бошлаш учун пайғамбарларни ихтиёр қилганига, уларнинг баъзиларига самовий китобларни нозил этганига ҳамда барчалари хато-маъсиятлардан маъсум зотлар бўлишганига иймон келтириш;\n— Охират ҳаёти ҳақлигига, ўша кунда Аллоҳ таоло халқларни қайта тирилтириб, яхши амаллари учун мукофотлашига ва ёмон амаллари учун етарли жазо беришига иймон келтириш;\n— Борлиқда рўй бераётган ҳар бир нарса Аллоҳ таолонинг ўзигагина аён бўлган ҳикмат учун, Унинг тақдир қилиши билангина ва Унинг хоҳиш-иродасига мувофиқ амалга ошишига иймон келтириш;\n— Буларнинг барчаси иймон арконларидир. Ким шунга иймон келтириб, эътиқод қилса, нажот топади, зафар қучади. Ким инкор қилса, адашади, дунё ва охиратда бахтсиз бўлади. «Эй иймон келтирганлар! Аллоҳга, Унинг Расулига, У Ўз Расулига туширган китобга ва бундан олдин туширган китобга иймон келтиринг. Ким Аллоҳга, Унинг фаришталарига, китобларига, пайғамбарларига ва охират кунига куфр келтирса, батаҳқиқ, қаттиқ адашган бўладир», (Нисо сураси, 136-оят).\nИслом билан иймон ўртасидаги фарқ\nИслом ва иймон луғавий жиҳатдан ҳам, шаръий жиҳатдан ҳам фарқли бўлган икки алоҳида атамадир. Турли атамалар борасидаги асосий қоида ҳам ана шундай. Бироқ шариат гоҳида бу масалаларга кенгроқ ёндашиб, бирининг номини зикр қилганда иккинчисини, иккинчисининг номини зикр қилганда эса биринчисини назарда тутиши ҳам мумкин. Чунки Ислом ва иймон бири, албатта, иккинчисини тақозо қиладиган нарсалардир. Ислом амалларини бажармай туриб қалбида иймонни даъво қилиш ҳам ва аксинча, қалбида иймон бўлмай туриб аъзолар билан Ислом амалларини бажариш ҳам бефойда. Шунинг учун иймон арконларининг барчасига қалб билан ишониб, тана аъзолари билан Ислом амалларини бажариш шарт.\nБирон ишни эҳсон билан қилиш шу ишни ихлос билан пухта ва чиройли бажаришдир. Ибодатни эҳсон билан бажаришнинг маъноси ибодатда худди Аллоҳ таолони кўриб тургандек ихлос қилиш, ҳамда қилаётган ибодатни Расулуллоҳ соллаллоҳу алайҳи васаллам суннатларига мувофиқ тарзда бажаришдир. Агар киши бунга қодир бўлмаса, у ўзидан содир бўлаётган ҳар бир каттаю кичик амални Аллоҳ таоло кўриб турганини ёдга олмоғи зарур.\nҚиёмат ва унинг аломатлари\nҚиёмат кунининг қачон бошланиши Аллоҳ таолонинг ўзидан бошқа ҳеч ким билмайдиган илмлар жумласидан бўлиб, Аллоҳ буни бандаларидан ҳеч кимга, ҳатто фаришта ва элчиларига ҳам маълум қилмаган. Шунинг учун Пайғамбаримиз соллаллоҳу алайҳи васаллам Жаброил алайҳиссаломга: «У ҳақида сўралаётган киши сўровчидан кўра кўпроқ билувчи эмас», – деб жавоб бердилар. Аммо Қиёматдан аввалроқ содир бўлиб, унинг яқин қолганлигини билдирувчи қуйидаги баъзи аломатларни санаб ўтдилар:\nЗамона шу даражада фасодга юз тутадики, фарзандлар ўз ота-оналарига кўп зулм қилиб, уларга нисбатан хўжайин ўз қулларига қилганидек қўпол муомалада бўладилар;\nКўп ишлар ўзгача тус олиб, бир-бири билан аралашиб-қоришиб кетади; энг разил кишилар халқлар устига раҳбар бўлиб қоладилар, ишлар нолойиқ кимсалар қўлига ўтади, одамлар қўлида мол-дунё кўпаяди, дабдаба, исрофгарчилик авж олади. Одамлар иморатларининг баландлиги ҳамда рўзғор буюмларию уй жиҳозларининг кўплиги билан керилиб, мақтанадилар. Камбағаллиги боис доимо ўзгалар эҳсонига яшаб ўрганган, ўзлари қўпол ва тўпори бўлган қўйбоқар кишилар замона зайли билан кўпчиликка бош бўлиб қоладилар;\nСавол сўраш одоби ва унинг фойдалари\nМусулмон киши дунё ва охирати учун фойдали бўлган нарсалар ҳақида сўраб, бефойда саволларни тарк қилмоғи лозим. Илм мажлисида ўтирган киши гарчи ўзи яхши билса-да, биродарлари фойдаланиши учун зарур саволни сўраши ҳам тўғри бўлади.\nБилмайдиган нарсаси ҳақида сўралган киши билмайман деб жавоб бериши лозим. Бундай камтарона жавоб унинг эҳтиёткор, тақводор ва тўғри илм соҳиби эканига далолат қилади.\nСавол-жавоб тарбия услубларидан биридир\nСавол-жавоб қилиш қадимда ҳам, ҳозир ҳам муваффақиятли тарбия услубларидан ҳисобланади. Расулуллоҳ соллаллоҳу алайҳи васаллам саҳобаи киромларини шу тарзда тарбия қилганлари кўпгина ҳадисларда айтилган. Савол-жавоб атрофдагилар диққат-эътиборини ўзига тортади, натижада бир яхшиликдан кўпчилик баҳраманд бўлади.\nҲадис №1: Албатта, амаллар ниятга боғлиқдир\nИслоҳoт сари. Мавзу: «Oилавий можаролар» Марямхон Абдуллаева Ўзбекистон мусулмонлари идорасининг аёллар бўлими мутахассиси\n08:44 / 31.03.2019 894\nИч қотиши ҳазмсизликнинг белгиси бўлиб, кўплаб асоратларга, жумладан, бавосил, онкологик , тери, жигар ва нерв системасининг касалликларига, семизликка олиб давоми...\n07:01 / 21.01.2017 23924\n04:20 / 23.02.2017 25285\n02:59 / 22.11.2016 3026


ЁСИН СУРАСИ ФАЗИЛАТИ. - Баҳоуддин Нақшбанд ёдгорлик мажмуаси маркази\nЁСИН СУРАСИ ФАЗИЛАТИ.\n22 феврал 2021 й.\n523 марта ўқилди.\nЁсин сурасида Муҳаммад соллаллоҳу алайҳи васаллам ҳақиқий пайғамбар эканлари, Исо алайҳиссалом томонидан Антокия шаҳрига юборилган элчилар кўрган-кечиргани, Ҳабиб Нажжор исмли киши имон йўлида жонини фидо қилиши, қуёш, ой, юлдузлар илоҳий қонуният асосида ҳаракатланиши баён этилган. Шунингдек, жаннат ва дўзах аҳлларининг қиёмат кунидаги ҳолатлари, тавҳид масаласи, қайта тирилиш ҳақлигига далолат қилувчи оятлар келтирилган.\nРасулуллоҳ соллаллоҳу алайҳи васаллам шундай деганлар: “Ёсин Қуръоннинг қалбидир. Ким уни Аллоҳ (розилиги)ни, охират кунини истаб тиловат қилса, гуноҳлари кечирилади. Уни ўликларингизга ўқинглар”. (Имом Насоий, Имом Аҳмад ривоятлари).\nЁсин сурасини ўликларга ўқиш икки хил изоҳланган:\nЖумҳур уламолар биринчи қавлни маъқуллашган.\nГап шундаки, Ёсин сураси қийин дамда ўқилса, Аллоҳ таоло банда аҳволини енгиллаштиради. Хусусан, жон чиқиш пайтида тиловат қилинса, раҳмат тушади, руҳнинг танадан чиқиши осон бўлади. Зеро, Пайғамбаримиз соллаллоҳу алайҳи васаллам: “Қайси бир маййит ҳузурида Ёсин сураси ўқилса, Аллоҳ унга енгил қилади”, - деб айтганлар. (Имом Насоий, Имом Аҳмад ривоятлари).\nАнас ибн Молик розияллоҳу анҳу ривоят қилишича: Набий соллаллоҳу алайҳи васаллам: “Ҳар бир нарсанинг қалби бор. Қуръоннинг қалби Ёсин сурасидир. Ким уни (ихлос билан) ўқиса, Аллоҳ ўша кишига Қуръонни ўн марта ўқиш савобини беради”, - деганлар. (Имом Термизий ва Имом Байҳақийлар ривоят қилишган).\nАбу Ҳурайра розияллоҳу анҳудан ривоят қилинган ҳадисда: “Ким Ёсин сурасини тунда ўқиса, ўша кечада гуноҳлари мағфират этилади”, - дейилган. (Имом Молик ва Имом Байҳақий ривоят қилганлар).\nРасулуллоҳ соллаллоҳу алайҳи васаллам: “Ким кун аввалида Ёсин сурасини ўқиса, ҳожатлари раво этилади”, - деб айтганлар. (Имом Доримий ривоят қилган).\nИбн Аббос розияллоҳу анҳу шундай деган: “Ким тонг отганда Ёсин сурасини ўқиса, кечгача куни енгил ўтади. Ким уни тун аввалида ўқиса, тонггача туни енгил ўтади”.\nЯҳё ибн Абу Касир айтади: “Ким тонг отганда Ёсин сурасини ўқиса, кечгача хурсандчиликда бўлади. Ким уни кеч кирганда ўқиса, тонг отгунча хурсандчиликда бўлади. Буни тажрибада синаган одам бизга хабар қилишича, Ёсин сураси Қуръоннинг қалбидир”.\nИбн Аббос розияллоҳу анҳудан ривоят қилинишича, Набий соллаллоҳу алайҳи васаллам: “Ёсин сураси умматимдан ҳар бир инсон қалбида бўлишини хоҳлардим”, - деганлар.\nШунинг учун ҳар бир мўмин-мусулмон банда Ёсин сурасини ўқиб-ўрганса, ёд олса, Расулуллоҳ соллаллоҳу алайҳи васаллам тавсияларига мувофиқ иш бўлади.\nБухоро шаҳар “Мир Араб” ўрта махсус ислом билим юрти мударриси Рахимов Абдулбосит.


ОДАМИЙЛИК ИЛМИ | Маърифат саодати\nЯшаб турган дунёмизнинг ўзига тааллуқли қонун-қоидалари бор. Бу қонун-қоидаларнинг ишлаб чиқилишида, тадбиқ этилишида одам зотининг иштироки бўлмаган. Одам боласининг вазифаси – уларга риоя қилиш, уларни бузмаслик. Чунки дунёнинг ҳар бир қонун-қоидасида, тартибида одамзот учун илоҳий ҳикмат, хосият, хайр бор. Ёғаётган жалани тўхтатиб қўйиш, шамол йўналишини ўзгартириш ёки саратон қуёшидан келаётган кучли иссиқликни озгина бўлса ҳам камайтириш қўлимиздан келмайди. Ақлли одам «Эй Худо! Қайси қилган гуноҳларим учун бугун жала ёғдиряпсан», деб ёзғирмайди. Ёки «Мен яхши одамман! Нега энди томорқамга дўл ёғиши керак?!» деб хафа бўлмайди.\nДейлик, мен ҳаётимдаги ўзим истамаган ўзгаришлар ёки нохуш воқеаларда бошқаларни, масалан, отамни ёки онамни, опамни ёки акамни, тоғамни ёки амакимни, қўшниларимни ёки маҳалла оқсоқолини, давлатларнинг ташқи сиёсатларини ёки Европа иттифоқини айблай бошласам, кўзингизга жабрдийда эмас, ёқимсиз одам бўлиб кўринаман. Ёки агар «Менинг ишларим юришмаётганида Бирлашган Миллатлар Ташкилоти айбдор» десам, мени ғирт тентак деб ҳисоблайсиз. Лекин, тан олаверинг, аксарият ҳолларда ўзингиз ҳам ўз муваффақиятсизликларингизда ўзингизни айбдор деб билмайсиз. Ҳатто феълингиздаги иллатлар ҳам ўзингизга фазилатдай кўринади. Ўз-ўзига мафтунлик — жуда кўҳна дард. Одам боласи ҳамма ишлари жойидалигида бор мукофотни ўзига беради: ўзи ишбилармон, ўзи ақлли, ўзи меҳнаткаш! Мабодо ишлари орқага кетса, айбдор атрофдан қидирилади. Тўғрироғи, яқин атрофдан қидирилади. Кейинги вақтларда «Сен ўзимникисан», деган гап қулоғимга «Сенга бемалол ҳақсизлик қилишим мумкин», дегандай эшитиладиган бўлиб қолган. Тўғри, турмуш ўртоқ, бола-чақа, қариндош-уруғ ўзимизники, лекин улар биз эмас! Бутунлай бошқа одам, бошқа шахс! Уларнинг ҳеч бири ҳаётда бизга яқин одам бўлиб туғилганлари учун ҳақсизликларимизни кўтаришга мажбур эмаслар.\nМаълумотларга кўра, дунёда ҳар ўн етти дақиқада биттадан одам кучли руҳий зўриқиш сабабли келиб чиқадиган хасталиклар туфайли ўлим топар экан. Мутахассисларнинг айтишларича, руҳий зўриқишларнинг илдизи – сурункали хафагарчиликлардир.\nРус адиби Достоевскийнинг бир гапи бор: «Ўзимиз билиб-билмай, ҳаммани бир-бир ўлдиряпмиз, севикли дўстим. Кимларнидир қилган ишларимиз билан; кимларнидир қилмаган ишларимиз билан; кимларнидир айтган сўзларимиз билан; кимларнидир айтмаган сўзларимиз билан…».\nҲЕЧ КИМ БИР-БИРИГА БЕГОНА ЭМАС\nИнсонлар ўртасидаги меҳр-оқибат масаласида неча минг йиллардан бери гапирилади. Бошқаларга меҳрли, оқибатли инсон катта савоб ва эътибор қозонишини, меҳрсизлик, худбинликнинг оқибати яхшилик билан тугамаслигини ҳаммамиз яхши биламиз. Бу масалада керак бўлса, соатлаб маърузалар қилишимиз, иштиёқ билан ваъз айтишимиз, бутун бошли китоблар ёзишимиз мумкин. Аммо унда нега бугун ўғил ўз отаси билан келишолмайди?\nНега қариндош-уруғлар ўзларини худди бегоналардек тутадилар?\nНега ака-ука, опа-сингиллар бир-бирлари билан адоватлашади?\nНега бошига мушкул иш тушган одамни дўстлари ташлаб кетади?\nНега бир дин вакили бошқа дин вакилини камситади?\nНега бир миллат вакили бошқа миллат вакилини ерга уради?\nНега у қитъа вакили бу қитъа вакилидан нафратланади?\nНега халқлар бир-бири билан ёвлашади?\nБу саволларга жавобан айтиладиган баҳоналарни агар бирма-бир ёзиб чиқилса, том-том китоблар яралишига шубҳам йўқ. Ва аслида мана шу баҳоналар бизни маҳв этади, инсонийликдан жудо қилади. Шунинг учун ҳам бугун кўп оилаларда одамлар асабийликнинг жаҳаннамий азобини тортмоқдалар. Шунинг учун ҳам бугун дунёнинг тўрт тарафида фитна оловлари ёнмоқда…\nШу ўринда бир воқеа ёдимга тушди: халқаро симпозиумлардан бирида Доғистоннинг забардаст шоири Расул Ҳамзатовдан халқлар дўстлиги масаласида чиқиш қилишини сўрашади. Ёзувчи рад қилади.\n— Биз одамларга, — дейди у, — халқлар дўстлиги эмас, инсонлар дўстлиги керак! Халқлар дўстлиги деганингизда ҳамма нарса умумлашиб қолади. Ўртага давлатлар сиёсати аралашади, диний айирмачилик аралашади, миллатчилик аралашади, урф-одатлар аралашади. Бир-иккита нодонни деб бутун бошли халқни ёки бутун бошли дин вакилларини ёмонотлиқ қилиб қўйиш ҳеч гап эмас. Оқибатда халқлар дўстлигига путур етади. Путур етибгина қолса майли, Худо кўрсатмасин, ўртада ўзаро низолар, урушлар чиқиб кетиши ҳам мумкин. Агар инсон бошқа бир инсон билан биринчи ўринга инсоний фазилатларни қўйиб дўстлашса, улар ўртасида миллий низо ҳам, сиёсий низо ҳам, диний низо ҳам бўлмайди…\nБаджаҳлликка очилмаган эшиклар, қатъий талабларга очилмаган эшиклар, бегоналарга очилмаган эшиклар меҳр-муҳаббатга албатта очилишига тарихда мисоллар кўп. Шайх Юсуф Ҳамадоний ҳазратлари ўз даврида тўқсон минг мажусийни Исломга киришига сабабчи бўлганлар. Битта одам тўқсон минг кишини бир йўлдан бошқа бир йўлга бошлашини тасаввур қиляпсизми?! Қурол билан эмас, зўрлик ёки таҳдидлар билан эмас, меҳр-муҳаббат билан, дўстлик билан! Шайх уларни тўплаб олиб, қуруқ ваъз-насиҳатлар қилган эмас, ваъдалар берган эмас, ўз динини оғизда мақтаган эмас. Ҳар бирининг уйига йўқлаб борган, касалларини зиёрат қилган, оила аъзоларига ҳадялар берган, муҳтожларига ёрдам берган, кўп яхшиликлар қилган…\nШайхнинг ва у тўқсон минг одамнинг динини қўя турайлик, миллатини ҳам қўя турайлик. Гап бунда эмас. Гап шундаки, улар шайх сиймосида мукаммал инсонни кўрганлар. Ҳа, айнан мукаммал инсонни: гўзал ахлоқли, хокисор, кечиримли, юмшоқ кўнгилли, меҳрибон, обид ва олим инсонни кўрганлар ва унга бажонидил эргашганлар. Ҳазрат Ҳамадонийнинг энг катта ютуқлари эса, яна бошқа бир фазилатда ҳам эди: у зот миллати бошқа, дини бошқа, ирқи бошқа, ҳаёт тарзи бошқа инсонларда севишга, ҳурмат қилишга, эъзозлашга, ўрганишга арзигулик сифатларни кўра билган эдилар.\nБир танишим айтганди:\n-Яхши-ёмон одамлар ҳар миллатда бор. Чет эл сафарларига чиққанимда бегонасирайдиган, миллат ажратадиган одамларга ҳам дуч келаман. Шунақа пайтларда биринчи бўлиб дўстлик қўлини узатаман: «Аслида биз бир-биримизга бегона эмасмиз. Ҳаммамиз Одам Ато билан Момо Ҳаввонинг фарзандларимиз, демак, ака-укалармиз», дейман ва ҳеч қачон узатилган қўлим муаллақ қолмайди. Бу гаплардан кейин кўпчилик қучоқ очиб кўришади…\nДунёда инсонийликни асл ҳолича сақлаб қолган одамлар кўп. Улар саховат ва меҳр-оқибат билан Шарқда, Ғарбда, Шимолда, Жанубда дунёнинг посангисини тутиб турибдилар: очларни тўйдиряптилар, фақирларни кийинтиряптилар, бетобларни даволаяптилар, етим-есирларни бағирларига оляптилар, мол-давлатларидан хайр-саховат учун маблағ ажратишни канда қилмаяптилар.\nПайғамбар алайҳиссалом бизларга: «Молларингизни закот билан ҳимояланг», дея буюрганлар.\nҒарбда «омад файласуфи» дея ном қозонган руҳшунос Наполеон Хилл дунё мамлакатлари бўйлаб ўтказган семинарларида: «Даромадингизнинг ўн фоизини фақирларга улашиб беринг. Буни нафас олишдек заруратга айлантиринг ва шу йўл билан ўзингизни сақлаб қолинг», деб таълим берган.\nМашҳур комик актёр Чарли Чаплин қизига ҳар сафар пул юборганида: «Олаётган ҳар юз долларингнинг ўн доллари фақирларнинг ҳақи эканини унутма», дея мактубида таъкидлашни канда қилмаган.\nДунёга машҳур психолог-инвестор Роберт Киосаки: «Хасислигини енголмаган одам йиғаётган сармоялари орқали ўзига ўзи чоҳ қазийди», деган. Кўринадики, инсонийликнинг ўлчовлари миллати ва динидан қатъий назар, одам боласининг барчаси учун бир хилдир.\nМажидиддин Хавофийдан бир ҳикоят ўқигандим. Эшитинг:\n«Мен бир миллатни кўрдим. Бу миллат ҳақида биров билади, биров билмайди. Уларда яқин қариндошлар, қадрдонлар бир-бирлари билан кўришиб қолганда, ўзаро ҳол-аҳвол сўраб, бир-бирларига тавозе қилиб ўтиришмас экан. Фақат ишдан гапиришар, пул-мол керак бўлса, бир-бировларидан аямас эканлар. Қилган яхшилигини ҳеч ким миннат қилмас экан.\nЯна бир миллатни кўрдим. Улар ўзларининг насаблари билан бениҳоя фахрланишар экан. Ширин тилли халқмиз, дея ғурурга кетишган экан. Бир-бирлари билан учрашиб қолсалар, бир-бирларининг ҳол-аҳволларини, қандай яшаётганларини, бола-чақа, хотин-халажларини ва бошқа нарсаларни зўр эътибор билан суриштиришар экан. Ҳатто уйидаги товуқ-жўжаларнинг аҳволигача сўрашар экан. Мабодо гап пулга, моддий ёрдамга бориб тақалгудек бўлса, тезгина чап бериб, киши билмас қочиб қолишар экан. Арзимаган нарсаларни бир-бирларига беришга оғринар эканлар.\nБу икки қавмдан олган ибратим шу бўлди: кишига баҳо беришда унинг миллатига, насабига эмас, ахлоқига, одобига боқ».\nЎЗИНГИЗГА ЯХШИЛИК ҚИЛИНГ!\nМен сиздан менга яхшилик қилинг, деб сўрамайман. Сиз учун ўзимга яхшилик қиламан. Ўзимни қадрлашни, ўзимни ҳурмат қилишни, ўзимни алдамасликни, ўзимга энг яхши нарсаларни раво кўришни одат қиламан. Буни асло худбинлик деб баҳоламанг. Буларнинг барчаси сиз учун, сизга яхшилик қилиш учун. Чунки ўзини ҳурмат қилган, ўзини қадрлаган одам бошқаларнинг ҳам қадрига етади. Ўзини ҳурмат қилган одам бошқаларга зарар етказишдан ҳазар қилади. Ўзига яхши нарсаларни раво кўрган одам ўзгаларга ундан ҳам яхши нарсаларни раво кўради. Булар оддий ҳақиқатлар.\nСиз ҳам мен учун, атрофингиздагилар учун ўзингизга яхшиликлар қилинг. Шунда, умрининг қиш фаслини яшаётган ота-оналаримизнинг инжиқликлари бизга эриш туюлмайди, уларнинг розилигида жаннатнинг калитлари борлигини англай бошлаймиз;\nшунда яқинларимиз биздан сал узоқлашсалар, ширин сўзларимизнинг хумори бўладилар;\nшунда қўшниларимиз бизни кўрганда яйраб жилмаядиган, тайёрлаган тансиқ таомларидан илинадиган бўладилар;\nшунда дўстларимиз бизга яйраб дўстлик қиладилар;\nшунда фарзандларимизга берган ўгитларимиз таъсирли бўлади;\nшунда қилган яхшиликларимизни ҳисобламайдиган, миннатдан ор қиладиган бўламиз.\n…Кеча кўпқаватли уйлар орасидаги йўлакда мева сотаётган аёлга кўзим тушди. Ёнида беш-олти ёшлардаги қизчаси ҳам бор. Раҳмим келди. Оғирини сал бўлса ҳам енгил қилиш ниятида саватдаги меваларнинг ҳаммасини сотиб олдим. Шунда тортинибгина турган қизча бироз тараддудланиб, бутун журъатини тўплади-да, менга:\n-Сиз жуда яхши экансиз! Раҳмат! – деди. Қизчанинг сўзлари шу қадар самимий эдики, бутун бошли мевазорни сотиб олганимда ҳам бу қадар беғубор мукофотга эришмаган бўлардим, деб ўйладим. Шу икки оғиз сўз бутун бир кунимни чароғон қилиб юборди. Ўзимга бундан ҳам яхшироқ инсон бўлишга сўз бердим.\n«Инсон эртасига кучли, яхши ва донишманд бўлиб туғилиш учун ҳар куни ўлади», — деган эди инглиз файласуфи Эммет Фокс. Эртага қуёш янгитдан туғилади. Эртага янги кун туғилади. Эрта тонгда яна янгидан кўз очамиз. Эрта тонгда кўзгуга боққанингизда сиз ҳам янада яхшироқ, янада кучлироқ, янада меҳрибонроқ бир одамни кўрасиз, деган умиддаман.\nTagged Достоевский, Мажидиддин Хавофий, Наполеон Хилл, Роберт Киосаки, Хадича ҲАБИБ, Чарли Чаплин, Эммет Фокс, Юсуф Ҳамадоний\n← НИШОНЛАРНИ ТАҚИНГ, БОБОЛАР!\nОЖИЗАЛИГИМНИ ЭСЛАТИБ ТУРИНГ →


Бакиевлар эга чиқаётган уй.\nБотировларнинг Сузоқ тумани Дмитриевка қишлоғи Пахта кўчасида жойлашган уйи ўтган ҳафта охирида туман суд ижрочилари томонидан Санжар Бакиевга ўтказиб берилди. Қишлоқ ҳукумати раҳбари Абдуваҳоб Бобоназаровга кўра, Санжар Бакиев уй унга ўтказиб берилгани тўғрисида суд қарорини кўрсатганидан сўнг суд ижрочилари, орган одамлари билан бирга уйга кирилган.\n- “Санжарбек Бакиевга уй ўтказиб берилсин”, деган қарор бор экан. Қишлоқ ҳукуматидан келган масъул котиб, участка нозири ва бошқа орган одамлари билан уйдаги мол-мулки олиниб, протокол ёзилиб, протокол билан қонун доирасида - ўша ерда акаси ўғлининг бўш турган уйи бор - ўша ерга олиб чиқиб қўйдик, - дейди Абдуваҳоб Бобоназаров.\nҚирғизистон собиқ президентининг яқинлари 2010 йил май ойида Сузоқ тумани Тейит қишлоғидаги Бакиевлар уйи Қодиржон Ботиров тарафдорлари томониданёндириб юборилганини иддао қилиб келадилар.\nҚодиржон Ботиров ўша пайтдаги Қирғизистон муваққат ҳукумати тарафдори бўлган ва муваққат ҳукуматга Бакиевга қарши курашида ёрдам берган.\nБу воқеадан сўнг Бакиевнинг яқинлари келтирилган зарарни ундириш мақсадида Ботиров устидан судга ариза берган.\n2011 йил апрелида Жалолобод шаҳар суди Қодиржон Ботиров устидан берилган 7,4 миллион сўмлик даъво аризасини кўриб чиқиб, келтирилган зарарни ундириб бериш тўғрисида қарор чиқарди. Сўнгра мазкур ҳукмни вилоят суди ҳам ўз кучида қолдирган.\n- Суд қарори бизга келиб тушгач, Қодиржон Ботировга тегишли мулк текширилган. Натижада Сузоқ туман давлат қайдга олиш бошқармаси берган хулосага асосан Қодиржон Ботировга тегишли Сузоқ тумани Дмитриевка қишлоғи Пахта кўчасидаги134-уй рўйхатга олингани аниқланди. Уй суд орқали ҳибс қилиниб, суд қарори ва даъвони қондириш мақсадида иш олиб борилган. Мустақил экспертлар томонидан уй 7 миллион 451 минг сўмга баҳоланиб, сотувга қўйилган.Уй нархи арзонлатилиб, иккинчи марта сотувга қўйилганидан кейин ҳам харидор чиқмагач, вилоят суди 2016 йилапрельойида уйни Санжар Бакиевга ўтказиб бериш ҳақида қарор чиқарди, - дейди Сузоқ тумани суди ижрочи бўлими раҳбари Динислам Қўжўакматов.\nАйни пайтда Қодиржон Ботиров қариндошлари давлат томонидан унинг мулкларигина эмас, яқинларининг мулклари ҳам тортиб олинаётганини айтмоқдалар. Уларга кўра, суд қарори билан Санжар Бакиевга ўтказиб берилган уй ҳам Қодиржон Ботировнинг уйи бўлмаган.\nБу уйда вақтинча яшаб келган Қодиржон Ботировнинг жияни Гулчеҳра Алимовага кўра, амакиси отасидан қолган бу уйни 1998 йили мерос сифатида ўғли Ботиржон номига ўтказиб берган.\n- У уй Ботиров Ботиржон Қодиржон ўғлининг номида, 1992 йилда туғилган ўғлининг номида. Уй масаласидан шунча суд бўлди. Бўлаётган судларнинг ҳеч қайсинисида биз, жавобгар томонининг вакили йўқ бўляпти. Суд ижрочилари: “Извешение келиши керак эмас, нега келади?” дейди. “Қандай қилиб сизлар огоҳлантиришсиз суд қиласизлар?” десак, “Биз буни ўзимиз биламиз”, деб жавоб беришади. Бу уйда бешта бола бор, улар ўқишни тамомлаг анда келадиган уйи шу, ҳатто шу уйини ҳам олиб қўйишаяпти энди, - дейди Гулчеҳра Алимова.\nҚодиржон Ботиров ўғлининг уйига эга чиқаётган Санжар Бакиев 2010 йили ҳокимиятдан ағдарилган президент Қурмонбек Бакиевнинг укаси Жусуп Бакиевнинг ўғлидир. У 2010 йил май ойида Жалолободда тартибсизлик уюштиргани, ҳукумат вакилларига қарши қурол қўллаганликда айбланиб, 10 йилга озодликдан маҳрум қилинганди. Бироқ кейинчалик Олий суд қуйи инстанция судининг бу ҳукмини бекор қилган ва Санжар Бакиев беш йилга қамалган.\nСанжар 2014 йил ноябрида жазо муддати тугаганидан сўнг озодликка чиққан. Озодлик радиоси қирғиз хизматига берган суҳбатида у Қодиржон Ботировга тегишли бўлган бошқа мулкларни ҳам олмоқчилигини айтган.\n- 2010 йил май ойида мен турган уйни, акамнинг ва бобомнинг уйини Ботиров бошчилигидаги сепаратистлар ёндириб кетган. Ўша пайтларда халқаро ва парламент депутатларидан иборат комиссия ҳам келиб, хулоса чиқарган. Яқинларим ўша пайтларда Ботиров устидан судга мурожаат қилиб, келтирилган зарарни ундириб беришларини сўраган. Шаҳар суди бизнинг фойдамизга қарор чиқариб, унинг мулкини олишни тавсия қилди. Мен рози бўлдим. Ҳозир Давлат қайдга олиш хизмати орқали уйга ҳужжат тайёрланаяпти. Бизга келтирилган зарар шу билангина қопланмади. Яқин кунларда Ботировга тегишли ер участкасини олиш учун ҳам судга мурожаат қилмоқчиман, - деди Санжар Бакиев.\n2010 йил июнь воқеаси бўйича айбланиб, сиртдан умрбод қамоқ жазосига ҳукм қилинган Қодиржон Ботировнинг мулки 2011 йилда суд ҳукми билан давлат тасарруфига ўтказилган. Ҳужжатларга асосан ўшанда Қодиржон Ботиров ва унинг турмуш ўртоғи Каромат Ботировага тегишли 28 объект ҳибс этилган.\n2011 йилдан сўнг Қодиржон Ботировнинг ўғли Ботиржон Ботиров ва Каромат Ботированинг ишончли вакили сифатида улар номидан судларда иштирок этган, ҳозирда хорижда бўлган Жасурбек Тўхтасиновнинг айтишича, 1998 йили Қодиржон Ботиров ва Каромат Ботирова расман ажрашган ва бирга яшашмаган. Лекин 2010 йил воқеаларидан сўнг Жалолобод прокуратураси уларнинг ажрашгани тўғрисидаги ҳужжатлар қалбакилаштирилгани иддаоси билан Каромат Ботирова номидаги объектларни ҳам давлат ҳисобига мусодара қилган.\nЖасурбек Тўхтасиновга кўра, шу рўйхат ичида ҳам ҳозирда талаш бўлаётган уй ва бир болалар боғчаси, спорт зали каби объектлар бўлмаган. Бу объектлар бошқа одамларнинг мулки бўлган. Бироқ ҳозирда улар ҳам тортиб олинаяпти.


ТОШКEНТ – Душанба (22 апрель) куни Қўшма Штатлар Ўзбекистон ва Қирғизистон ўртасидаги трансчегаравий Подшоота дарёси кичик ҳавза кенгашининг иккинчи қўшма учрашувини ташкиллаштирди, ундан мақсад Марказий Осиёда сувдан унумли фойдаланишни кафолатлаш ва трансчегаравий низоларни бартараф этишдир, дейилади Ўзбекистондаги АҚШ элчихонасининг сешанба (23 апрель) кунги баёнотида.\nҚурғоқчил Марказий Осиёда сув танқислиги анчадан бери низоларга сабаб бўлиб, мунтазам трансчегаравий тўқнашувларга келтириб чиқарар эди.\nАҚШ халқаро тараққиёт агентлиги (USAID) ва Марказий Осиё минтақавий экологик маркази (CAREC) ёрдамида ташкиллаштирилган тадбир Ўзбекистоннинг Наманган шаҳрида бўлиб ўтди. Улар Марказий Осиё давлатларида сув оқими бўйлаб ҳамкорликни ривожлантиришга интилмоқдалар.\nФарғона водийсидаги Қирғизистон ва Ўзбекистон ўртасидаги Подшоота кичик трансчегаравий дарё «Smart Waters» лойиҳасининг саккизта тажриба участкасидан бири бўлиб, умумий сув ресурсларини унумли бошқаришга кўмаклашади.\n«Самарали трансчегавий сув ресурсларини бошқариш ва ҳамкорлик Марказий Осиёнинг ижтимоий ва иқтисодий ривожланиши ва барқарорлиги билан узвий боғлиқ», деб айтган USAIDнинг Ўзбекистондаги раҳбари Гари Роббинс АҚШ элчихонаси баёнотига кўра. «Бугунги учрашув Қирғизистон ва Ўзбекистон ўртасида умумий сув ресурсларини биргаликда бошқариш йўлидаги ижобий қадамдир.»\nБу орада Ўзбекистон 2019 йил учун Сирдарё ва Амударё орқали қўшни давлатлар билан ирригация квоталари бўйича келишувга эришди. Бу ҳақида сешанба куни Tashkent Times нашри Ўзбекистон сув хўжалиги вазирлигига асосланиб хабар берган.\n19 апрель куни Тошкент шаҳрида Давлатлараро сув хўжалигини мувофиқлаштириш комиссиясининг (ДСХМК) навбатдаги 76-йиғилиши иштирокчилари сув омборлари каскадларининг ишлаш режими ва лимитдан фойдаланиш натижаларини муҳокама қилдилар.\nЎзбекистон, Қозоғистон, Тожикистон ва Туркманистон расмийлари Орол денгизи ҳавзасидаги давлатларга ёрдам кўрсатиш тадбирлари дастурини ишлаб чиқиш таклифини билдирдилар.\n1992 йилнинг февраль ойида ташкил этлган ДСХМК сув ресурсларини бошқариш ва трансчегаравий сув ҳавзаларидаги табиий жараёнларнинг барқарорлигини таъминлашга интилади.


Флаконларга 1,0 г ва 2,0 г дан солинган инъекцион эритма тайёрлаш учун кукун.\nФаол моддалар: цефоперазон натрий тузи, цефоперазонга қайта ҳисоблаганда – 0,5 г ёки 1,0 г, ва сульбактам натрий тузи, сульбактамга қайта ҳисоблаганда – 0,5 г ёки 1,0 г.\nУчинчи авлод цефалоспорини бўлган цефоперазон препаратнинг антибактериал компоненти ҳисобланади, у бактериал девор синтезини жабрлаш йўли билан бактерицид таъсир кўрсатади. Сульбактам Neisseriaceae ва Acinetobacter’га қарши таъсирдан ташқари бошқа реал антибактериал фаолликка эга эмас, аммо у бета-лактамли антибиотикларга чидамли бўлган микроорганизмлар томонидан ишлаб чиқарилувчи ферментлар – бета-лактамазаларнинг ингибитори ҳисобланади.\nСульбактам пенициллинлар ва цефалоспоринларнинг резистент микроорганизмлар томонидан деструкцияланишининг олдини олади ҳамда пенициллинлар ва цефалоспоринлар билан яққол кўзга ташланадиган синергизмни намойиш этади. Сульбактам пенициллинни боғловчи айрим оқсиллар билан ҳам боғлангани боис таъсирчан микроорганизмлар битта цефоперазон таъсирига эмас, балки сульбактам/цефоперазон таъсирига кўпроқ таъсирчан бўлади.\nСульбактам ва цефоперазон комбинацияси қуйидаги микроорганизмларга қарши фаол: Haemophilus influenzae, виды Bacteroides, Acinetabacter calcoaceticus, Enterobacter aerogens, Escherichia coli, Proteus mirabilis, Klebsiella pneumoniae, Morganella morganii, Citrobacter freundii, Enterobacter cloacae, Citrobacter diversus.\nСульбактам/цефоперазон клиник аҳамиятга эга бўлган микроорганизмларнинг кенг доирасига қарши in vitro фаолликни намойиш этади.\nГраммусбат микроорганизмлар: Staphylococcus aureus (шу жумладан пенициллиназани ишлаб чиқарувчи ва ишлаб чиқармайдиган штаммлар), Staphylococcus epidermidis, Streptococcus pneumoniae (асосан Diplococcus pneumoniaе), Streptococcus pyogenes (А гуруҳига кирувчи бета-гемолитик стрептококк), Streptococcus agalactiae (В гуруҳига кирувчи бета-гемолитик стрептококк), бета-гемолитик стрептококкларнинг бошқа кўпчилик турлари, Streptococcus faecalis’нинг кўпгина турлари.\nГрамманфий микроорганизмлар: Escherichia coli, Klebsiella турлари, Enterobacter турлари, Citrobacter турлари, Haemophilus influenzae, Proteus mirabilis, Proteus vulgaris, Morganella morganii (асосан Proteus morganii), Providencia rettgeri (асосан Proteus rettgeri), Providencia турлари, Serratia турлари (шу жумладан S. marcescens), Salmonella ва Shigella турлари, Pseudomonas aeruginosa, Pseudomonas’нинг айрим турлари, Acinetobacter calcoaceticus, Neisseria gonorrhoeae, Neisseria meningitidis, Bordetella pertussis, Yersinia enterocolitica.\nАнаэроб микроорганизмлар: грамсалбий бациллалар (шу жумладан Bacteroides fragilis, Bacteroides’нинг бошқа турлари ва Fusobacterium турлари); грамижобий ва грамсалбий кокклар (шу жумладан Peptococcus, Peptostreptococcus ва Veillonella турлари); грамижобий бациллалар (шу жумладан Clostridium, Eubacterium ва Lactobacillus турлари).\n1 г цефоперазон вена ичига (в/и) киртилганидан кейин максимал концентрациясига (Сmax) 30 дақиқадан кейин эришилади ва у 114 мкг/мл ни ташкил этади. 500 мг ёки 1 г сульбактам в/и га киритилганидан кейин Сmax га 15 дақиқадан сўнг эришилади ва у мос равишда 21-40 мкг/мл ва 48-88 мкг/мл ни ташкил этади.\nЦефоперазоннинг плазма оқсиллари билан боғланиши 82-93% ни, сульбактамники 38% ни ташкил этади.\n2 г сульбактам/цефоперазон вена ичига киритилганидан кейин сульбактам ва цефоперазон максимал концентрацияларининг ўртача қиймати 5 дақиқа давомида мос равишда 130,2 ва 236,8 мкг/мл ни ташкил этади. Бу цефоперазоннинг тақсимланиши (Vα = 10,2-11,3Л) билан солиштирганда сульбактамнинг катта тақсимланиш ҳажмидан (Vα=18,0-27,6Л) далолат беради.\nСульбактам ҳам, цефоперазон ҳам организм тўқималари ва суюқликларида, шу жумладан сафро, ўт пуфаги, тери, аппендикс, фаллопий трубалари, тухумдонлар, бачадон ва бошқаларда жадал тақсимланади.\nПрепарат киртилганида сульбактам дозасининг тахминан 84% ва цефоперазон дозасининг 25% буйраклар томонидан чиқарилади. Цефоперазон дозасининг катта қисми сафро билан чиқарилади. Сульбактам/цефоперазон киритилганидан кейин сульбактамнинг ўртача ярим чиқарилиш даври (Т1/2) 1 соатни, цефоперазонники эса 1,7 соатни ташкил этади. Плазмадаги концентрациялари киритилган дозага пропорционал.\nБолаларда сульбактамнинг ўртача Т1/2 муддати 0,91 дан 1,42 соатгача бўлган вақт атрофида, цефоперазонники эса 1,44 дан 1,88 соатгача бўлган вақт атрофида бўлади.\nСульбактам ва цефоперазон биргаликда комплекс препарат сифатида қўлланганида, улар ўртасида бирор-бир ўзаро фармакокинетик таъсир мавжудлигига доир маълумотлар йўқ.\nКўп марта киритилганидан кейин сульбактам/цефоперазон компонентларининг фармакокинетикасида бирор-бир сезиларли ўзгаришлар ҳамда ҳар 8-12 соатда қўлланганида уларнинг бирор-бир кумуляцияси аниқланмаган.\nнафас олиш йўлларининг юқори ва қуйи бўлимлари инфекциялари (шу жумладан, бактериал синусит);\nсийдик чиқариш йўлларининг юқори ва қуйи бўлимлари инфекциялари;\nқорин бўшлиғи инфекциялари (шу жумладан, перитонит, холецистит, холангит);\nкичик тос инфекцияси (шу жумладан, эндометрит);\nЦефалоспоринлар ва бошқа β-лактамли антибиотикларга нисбатан юқори даражадаги таъсирчанлик.\nОна учун тахминий фойда ҳомила ва бола учун эҳтимолий хатардан юқори бўлган тақдирдагина препаратни ҳомиладорлик ва лактация (кўкрак билан эмизиш) даврида қўллаш мумкин.\nЦефоперазон + сульбактам вена ичига ва мушак ичига киритиш учун мўлжалланган. Терапияни бошлашдан олдин беморда тери пробасини ўтказган ҳолда препаратга нисбатан юқори даражадаги таъсирчанлик бор-йўқлигига ишонч ҳосил қилиш лозим.\nКатталарда қўлланиши. Цефоперазон + сульбактам препаратининг тавсия этилган суткалик дозаси 2-4 г ни ташкил этади. Препаратни ҳар 12 соатда тенг тақсимланган дозада киритиш зарур. Оғир ва рефрактерли инфекцияларда препаратнинг суткалик дозаси 8 г гача оширилиши мумкин.\nПрепаратни қабул қилаётган беморларда цефоперазон препаратларини қўшимча равишда тайинлаш зарурати юзага келиши мумкин (ҳар 12 соатда тенг тақсимланган дозада киритиш зарур). Сульбактамнинг максимал суткалик дозаси 4 г га тенг.\nЖигар фаолияти бузилганида қўлланиши. Оғир обструкцион сариқ касаллиги ҳолатида ва оғир жигар касалликларида ёки ушбу иккала патология буйрак фаолияти бузилиши билан бирга кечганида дозага ўзгартириш киритиш керак бўлади. Жигар фаолияти бузилган ва биргаликда кечувчи буйрак фаолиятининг бузилишига эга беморларда цефоперазоннинг плазмадаги концентрациясини назорат қилиш ҳамда, зарурат туғилганида, дозага тегишли ўзгаришларни киритиш лозим. Препаратнинг плазмадаги концентрацияси пухталик билан назорат қилинмаган тақдирда, цефоперазон дозаси суткасига 2 г дан ошмаслиги керак.\nБуйрак фаолияти бузилишларида қўлланиши. Цефоперазон + сульбактам препарати креатинин клиренси 30 мл/дақ.дан паст бўлган беморларда қўлланганида, сульбактамнинг паст клиренсини компенсациялаш мақсадида препарат дозасига ўзгартириш киритиш зарур. Креатинин клиренси 15-30 мл/дақ. бўлганида, сульбактамнинг бир марталик максимал дозаси ҳар 12 соатда 1 г ни ташкил этади; креатинин клиренси 15 мл/дақ.дан кам бўлганида ҳар 12 соатда 500 мг ни ташкил этади. Шу боис оғир инфекцияларда цефоперазон препаратларини қўшимча равишда тайинлаш зарурати юзага келиши мумкин.\nДиализ қўлланганида дозалаш режимига ўзгартириш киритиш керак (“Қўллашнинг ўзига хос хусусиятлари” бўлимига қаранг).\nБолаларда қўлланиши. Цефоперазон + сульбактам препаратининг тавсия этилган суткалик дозаси 40-80 мг/кг тана вазнини ташкил этади. Препаратни ҳар 6-12 соатда тенг тақсимланган дозаларда киритиш зарур. Оғир ёки рефрактерли инфекцияларда Цефоперазон + сульбактам препаратининг суткалик дозаси 160 мг/кг гача оширилиши ва 2-4 та тенг дозага тақсимланиши мумкин.\n1 ҳафталик чақалоқларга препаратни ҳар 12 соатда киритиш керак. Гўдаклар учун максимал суткалик доза 80 мг/кг дан ошмаслиги зарур.\nВена ичига қўлланиши. Томчили инфузия учун 1 дона флакон таркиби (2,0 г) 5% ли 6-7 мл глюкозанинг сувдаги эритмасида, 0,9% ли натрий хлорид эритмасида ёки инъекциялар учун стерил сувда эритилади. Сўнгра қўллашдан олдин худди шу эритувчи ёрдамида 20 мл гача оширилади. Препарат инфузия тарзида 15-30 дақиқа давомида киритилади.\nЦефоперазон + сульбактам препарати цефоперазон 10 мг/мл ва сульбактам 10 мг/мл бўлган концентрациядан цефоперазон 250 мг/мл ва сульбактам 250 мг/мл бўлган концентрацияларгача инъекциялар учун сув билан, 0,225% ли натрий хлорид эритмасидаги 5% ли глюкоза эритмаси билан, 0,9% ли натрий хлорид эритмасидаги 5% ли глюкоза эритмаси билан мос келади.\nЛактатнинг Рингер эритмаси вена ичига инфузия учун эритишга мос келади, бироқ бирламчи эритиш учун тўғри келмайди.\nВена ичига инъекция учун флакон таркибини юқорида баён этилганидай эритиш ва камида 3 дақиқа давомида киритиш зарур.\nМушак ичига қўлланиши. Лидокаин эритмаси мушак ичига қўллаш учун эритишга мос келади, бироқ бирламчи эритиш учун тўғри келмайди.\nЭритилганидан кейин м/и ва в/и га киритиш учун мўлжалланган эритмани 24 соат давомида 8º дан 25º С гача бўлган ҳароратда, 7 кун давомида 2º дан 8º С гача бўлган ҳароратда сақлаш мумкин


Қарағандининг энг яхши ўқитувчиларига 1 млн тенге мукофот берилади\n26 Август 17:00\nQARAǴANDY. Kazinform – Бу йил Қарағанди вилояти ўқитувчилари биринчи марта касбий байрам муносабати билан кўкрак нишони ва катта пул мукофотларига эга бўладилар. Бу ҳақда вилоят раҳбари Женис Қасимбек онлайн-йиғилишда маълум қилди, дея хабар беради Kazinform вилоят раҳбарининг расмий сайтига таяниб.\n«Бу йил вилоятимизда ўқитувчилик касбининг нуфузини кўтариш учун «Қарағанди вилоятида хизмат кўрсатган ўқитувчи» кўкрак нишони эълон қилинди. Ушбу мукофот энг яхши ўқитувчиларга берилади. Унинг эгаларига 400 ойлик ҳисоб курсатгичи – бир миллион тенге (ЎР Марказий банки белгилаган 2020 йил 26 август кунги расмий курсга кўра , 24 миллион 450 минг сўм - Таҳр.) миқдорида пул мукофоти берилади. Ушбу мукофотнинг биринчи ғолибларини касбий байрамингиз - Ўқитувчилар куни муносабати билан аниқлаймиз», - деди вилоят ҳокими.\nЯнги ўқув йили арафасида вилоятнинг 160 нафар ўқитувчиси идоравий мукофотларга, 10 нафар тарбиячи вилоят ҳокимининг миннатдорчилик хатларига сазовор бўлади.\nАнжуман янги ўқув йилининг хусусиятларига бағишланди. Иштирокчилар масофавий ўқитишни ташкил этиш ва таълим сифатини ошириш масалаларини муҳокама қилдилар. Шаҳар ва овул мактаб ўқувчилари учун янги таълим лойиҳалари тақдим этилди.\nҚозоғистон «Спутник Лайт» россиялик вакцинани ишлаб чиқариши мумкин


Фото: Таиландда ҳаддан ташқари семириб кетган маймунни озишга мажбурлашмоқда\n17:29 / 22.05.2017\nФото: Facebook, Steadfast Monkey Lovers саҳифаси\nТаиланд пойтахти Бангкок шаҳрида ёввойи макака-резус маймунини сайёҳлар кўп овқат бериб, ҳаддан ортиқ семиртириб юборишган.\nKhao Sod хабарига кўра, Таиланд миллий қўриқхоналар ва табиатни муҳофаза қилиш вазирлиги ушбу жонивор керакли даражада озмагунича, унга фақат сабзавотлар ва мевалар бериш зарурлигини маълум қилган. Унга кунига 400 граммдан ортиқ егулик бериш мумкин эмас. Бундан ташқари, маймунни ҳар куни ҳаракатланишга мажбур қилишади.\nҲозирда жониворнинг вазни 26 килограмм, — бу нормадагидан 3 баробар кўп. Давлат органлари ушбу маймунга унинг сурати ижтимоий тармоқларда тарқалгач, эътибор қаратди. Унга ҳаракатланишга халақит қилувчи катта қорни туфайли маҳаллий аҳоли «Семиз амаки» лақаби берилган.\nAssociated Press нашрида маълум қилинишича, у маймунлар галаси раҳбари бўлган. Бошқа маймунлар унга егуликлар келтириб беришган.\nМакака-резус — дунёда энг кўп тарқалган маймун туридир. Бу тур Ҳиндистон шимолида, Бангладеш, Покистон, Непал, Бирма, Таиланд, Афғонистон, Вьетнам ва Хитой жанубида кенг тарқалган. Эркак макаканинг оғирлиги ўртача 8 килограмм бўлади.\nРекорд: АҚШ аҳолисининг 40 фоизи семизликдан азият чекади


Чавушўғли Россия элчисининг ўлдирилиши туфайли Украинага ташрифини бекор қилди\n15:12 / 20.12.2016\nТуркия ташқи ишлар вазири Мевлуд Чавушўғли Украинага 20-21 декабрь кунларига режалаштирилган ташрифини бекор қилди. Бу ҳолат Анқарада россиялик элчи Андрей Карловнинг ўлдирилганлигини билан боғлиқ, деб хабар берган РИА Новости’га турк ташқи сиёсат маҳкамаси вакили.\nКарловга қуролланган ҳужум душанба куни кўргазмада очилишида юз берди. Тадбир давомида жиноятчи бир неча бор элчининг орқасидан ўқ узган. Россиялик олинган жароҳатлар сабаб жон таслим қилди. Гувоҳларнинг маълум қилишича, қотил кўргазма ўтаётган бинога костюм кийган ва бўйинбоғ таққан ҳолда кириб келган ҳамда элчининг тансоқчиси деб қабул қилинган. Ҳужум қилган эркак полиция тадбири натижасида йўқ қилинди. Россия ташқи ишлар вазирлиги ҳодисани теракт деб баҳолаган.\nЧавушўғли Украинага 20-21 декабрь кунлари юқори даражадаги турк-украин ўзаро ҳамкорлик Кенгаши йиғилишига тайёргарлик мақсадида келиши режалаштирилганди.\n"Анқарада юз берган фожиали ҳодиса туфайли бизнинг вазир Украинага режалаштирган ташрифини бекор қилди. Унинг қачон бўлиши ҳозирча номаълум", - деган агентлик суҳбатдоши.


Шавкат Мирзиёев Самарқандда Ислом Каримов ҳайкали очилишида иштирок этди\n12:33 / 02.09.2017\n2 сентябрь куни Самарқанд шаҳрида Ўзбекистон Республикасининг Биринчи Президенти Ислом Каримовнинг ҳайкали очилди. Тадбирда иштирок этиш учун Самарқандга мамлакат Президенти Шавкат Мирзиёев ташриф буюрди.\nЎзА хабарига кўра, давлат раҳбари дастлаб Ислом Каримов қабрини зиёрат қилди. Қуръон тиловат қилинди.\nБиринчи Президентга ҳайкал Регистон майдони ёнидаги хиёбонда, Ислом Каримов туғилиб ўсган хонадон яқинида ўрнатилган. Ҳайкални Шавкат Мирзиёев ва Татьяна Каримова очиб берган. Улар ҳайкал пойига гул қўйиб, Ислом Каримовнинг хотирасига ҳурмат бажо келтирган, Ўзбекистон Давлат мадҳияси янграган.\nШавкат Мирзиёев Ислом Каримов туғилиб ўсган хонадонга ҳам ташриф буюрган. Қуръон тиловат қилиниб, элга эҳсон дастурхони ёзилган.\n31 август куни Тошкент шаҳрида Биринчи Президентнинг ҳайкали очилган эди.\nФото: Самарқандда Ислом Каримов ҳайкали >>>\nСамарқандда ЙПХ инспектори ҳаётига тажовуз қилинди, у вафот этди\n14:30 / 25.05.2018\nЎқитувчиларни ободонлаштириш ишига жалб этган мактаб директори лавозимидан четлатилди\n20:48 / 23.05.2018\nСамарқандда ҳайдовчи ЙҲХБ инспекторларига жароҳат етказди\n10:03 / 23.05.2018


“Бинту Содиқ” каналидан Рамазон туҳфаси\n35156 Ўқиш режими + -\nРамазон ойидан бошлаб эътиборингизга ҳар куни машҳур қория Ҳожар Бусақнинг тиловатларидан намуналар бериб борамиз.\nМарокашлик қория Ҳожар Бусақ 1992 йилда Работда таваллуд топган. У бир қанча миллий ва халқаро мукофотларга совриндор бўлган.\nҲожар Бусақ саккиз ёшда Темара шаҳридаги Ҳожи Башир Қуръон марказига қатнай бошлади. Онаси дарсга бориши учун уни саҳар соат 4 да уйғотарди. Ҳожар ушбу мадрасада олти йил давомида ўқиб, ундан Қуръони карим ва тажвидда билимдон бўлиб чиқди.\nҲожар ўн ёшдан бошлаб омма олдига чиқа бошлади. Унинг илк чиқиши Работдаги Муҳаммад V театридаги Қуръон кечасида минглаб меҳмонлар ҳозирлигида бўлди.\n15 ёшида Ҳожи Рифий Қуръон марказида ўқишни бошлади. У ерда муассасанинг асосчиси ва мудири Шайх доктор Абдулфаттоҳ Фарисийдан тажвид илми ва Қуръон илмларни ўрганди. Шу билан бирга бошқа шаръий илмларни ҳам ўрганишда ва болаларга тажвиддан дарс беришда бардавом бўлди.\n16 ёшида Ҳожар Қуръон ҳомили бўлди. Шу билан бирга математика йўналишида бакалавр ўқишини давом эттирди.\nҲожар таълим муассасалари ва масжидлардаги кўплаб мусобақаларда иштирок этиб, биринчи ўринни эгаллаган.\n2005-2006 йилда Иккинчи каналда ўтказилган Қуръони карим тажвиди истеъдодлари мусобақасида қатнашиб, биринчи ўринни қўлга киритди. Айни шу йили ва шу ойда Муҳаммад VI миллий мусобақасида иштирок этиб, айни натижани қайд этди. Шундан сўнг у яна бир қанча кечалар ва фестивалларда қатнашди.\n2013 йил июлда Ҳожар Бусақ Малайзия Қуръон тажвиди бўйича халқаро мусобақада аёллар орасида биринчи ўринни қўлга киритиб, Малайзия маликаси томонидан тақдирланди. Шу билан у мазкур халқаро мусобақа тарихидаги иккинчи марокашлик араб аёл бўлди.\nБУ ЙИЛГИ РАМАЗОН...\nСаййида Хадича бинти Хувайлид розияллоҳу анҳо: Исломга киришлари\nТўйдан кейин саодат тўла оилавий турмуш бошланди. Ҳамма нарса бирбирига муносиб эди. Яшаш жойида эру хотиндан бошқа кишилар ҳам бор эди. Хадича бинти Хувайлиднинг давоми...\n01:16 / 10.01.2017 2048\nГўдак тилидан (йигирма биринчи кун..)\nЙигирма биринчи кун... Ассалому алайкум. Бугун йигирма биринчи кун. Эрталаб кўчага чиққан эдим. Ҳар доимгидек олдимдан Анвар амаки чиқиб қолдилар. Салом бердим. давоми...\n11:15 / 16.06.2017 1449\nКўпхотинлилик. Одинахон Муҳаммад Содиқ билан суҳбат (2-қисм)\n04:19 / 02.05.2019 871\n«Қуръон ўқитиш ва ёдлаш усуллари» китобининг муаллифи – Гулобод Қудратуллоҳ қизи\nГулобод Қудратуллоҳ қизи 1964 йил 27 октябрда Қозоғистон Республикаси Чимкент шаҳри Сайрам туманида таваллуд топган. 19721982 йиллар ўрта мактабни тамомлаб, шу йили давоми...\n23:28 / 29.01.2017 6576\n14:24 / 02 июль 6571\n17:58 / 25 июнь 3334\n11:17 / 14.01.2020 131282


Reuters: Афғон ҳукумати «Толибон» билан махфий музокаралар олиб бормоқда\n11:45 / 19.10.2016\nШу ойнинг бошларида «Толибон» ҳаракатининг юқори лавозимли вакиллари Афғонистон ҳукумати мулозимлари билан музокаралар ўтказган. Учрашув Қатарда ташкил этилган, дея хабар қилмоқда Reuters агентлиги вазиятдан бохабар манбасига таянган ҳолда.\nМулоқотнинг асосий мавзуси Афғонистонда тинчлик ўрнатиш масаласи бўлган. Расмий Кобул вакиллари толиблардан ўт очишни бутунлай тўхтатиш, қуролларни ташлаб, расмий тинчлик музокараларига киришишни талаб қилишган.\nЎз навбатида, «Толибон» вакиллари гуруҳни расмий сиёсий ҳаракат сифатида тан олишни, етакчилари ва қўмондонларининг исми-шарифини халқаро қидирув рўйхатидан олишни ҳамда қамоқхонада сақланаётган тарафдорларини озод этишни талаб қилишган.\nМанбанинг сўзларига кўра, мазкур учрашув ҳам аввалгилари каби вақтни бекорга сарф қилишдан иборат бўлган. чунки, томонлар муҳокама этилган мавзуларнинг биронтаси бўйича келиша олмаган.\nАфғонистон Толибон музокаралар Қатар


Сўронбой Жээнбеков банкда топилган 1 миллион доллар юзасидан сўроққа чақиртирилди\nҚирғизистоннинг собиқ президенти Сўронбой Жээнбеков собиқ бош вазир ўринбосари Дуйшенбек Зилалиевнинг иши бўйича Бишкек шаҳар судига 3 февралга сўроққа чақиртирилди. Собиқ президент банкда топилган 1 млн доллар бўйича гувоҳ сифатида сўроқ қилинади.\nЗилалиевнинг адвокати Таалайгул Токтакунованинг таъкидлашича, Жээнбековнинг “Оптима Банк” банк ячейкасида топилган пуллар бўйича сўроққа чақиртирилишини у илтимос қилган ва суд унинг илтимосини қаноатлантирган. Жээнбеков бу пулларнинг қаердан келиб қолганини тушунтириб бериши керак.\n“У гувоҳ сифатида суд жараёнига таклиф қилинди. Дуйшенбек Зилалиев “Ноқонуний бойиш” моддаси бўйича айбланмоқда ва унинг гўёки ноқонуний бойишига банк ячейкасида бир миллион доллар топилгани важ қилинмоқда. Тергов Зилалиев давлат хизматчиси бўлган вақтда бу пулларга эга бўла олмаган, деб ҳисобламоқда. Бу пулларга Сўронбой Жээнбеков бевосита алоқага эга, чунки улар Жээнбековнинг президентликка номзод бўлган вақтида сайловолди кампаниясига мўлжалланган бўлган ва Зилалиев бу маблағларни тўлиқлигича унга берган. Буни собиқ бош вазир Сапар Исаков ҳам тасдиқлаши мумкин”, деб айтган адвокат.\nУнинг таъкидлашича, Зилалиев ҳибсга олинганда, интернетда банк ячейкасида 1 млн доллар топилгани видеоси тарқалган. “Агар эътибор берсангиз, уни ячейкадаги пуллар бўйича 2017 йил 8 декабрда ушлашган, видео эса ёзда суратга олинган. Тергов давомида ҳимоям остидаги шахс Давлат миллий хавфсизлик қўмитасига пуллар Жээнбековнинг сайловолди кампаниясига мўлжаллангани бўйича кўрсатма берган. Унинг шахсан ўзи бу пулларни Жээнбековга топширган. Бу ҳақида Сапар Исаков айтиб бериши мумкин. Бироқ Исаков ҳам, Жээнбеков ҳам ўшанда сўроқ қилинмаган”, деб тушунтирган вазиятни Токтакунова.\n“Ўша кезда Сўронбой Жээнбеков президент эди ва Давлат миллий хавфсизлик қўмитасида Зилалиевнинг кўрсатмаларига тегишли баҳо берилмаган ва пуллар унга тегишли деб ҳисобланган. Бироқ бу ёлғон ахборот бўлган ва интернетда ёзги вақтда олинган видео тарқалган, Зилалиев эса декабрда ҳибсга олинган”, деб қўшимча қилган адвокат.\nДуйшенбек Зилалиев 2018 йил декабрида ҳибсга олинган. Бишкек туман судларидан бири 2020 йил октябрда уни 9 йилга озодликдан маҳрум этган.


Қоҳирадаги тўқнашувда яна бир киши ҳалок бўлди\n23 ноябр 2020, Тошкент вақти: 21:29\nЖума куни Қоҳирадаги президент саройи олдида полиция ва намойишчилар тўқнашуви бўлиб ўтди.\nХавфсизлик кучлари ўзларига қарата тош ва ичига ёнувчи модда қуйилган шишаларни улоқтирмиш намойишчиларни тарқатиш учун сувотар воситаларни ишга солган ва осмонга қарата ўқ узган.\nТўқнашув чоғида бир киши ҳалок бўлгани айтилмоқда.\nПрезидент Муҳаммад Мурсийга мухолиф бўлган кишиларнинг норозилик акциялари Мисрнинг Александрия ва Порт Саид шаҳарларида ҳам ўтказилган.\nНамойишчилар Мурсийни миллий бирдамлик ҳукуматини тузишга чақириб, конституцияга ўзгартишлар киритишни талаб қилмоқда.\nСўнгги ҳафтада Мисрда ўтказилган намойишлар чоғида 60 чоғли одам ҳалок бўлган.


Икки «шоввоз» учта машинани ўмарди » Ўзбекистон янгиликлари – Zamin.uz\n10 декабрь 2019, 17:53\nТун ярмида Жиззах вилояти Ғаллаорол тумани Бахт маҳалласи Бахт кўчасида турган учта «Нексия» русумли автоуловнинг эшиклари қулфни бузиш йўли билан очилиб, автомашиналарда бўлган пул ва бир қанча буюмлар ўғирлаб кетилди.\nЖумладан, автомобилларнинг биридан 250 минг сўм пул, бошқасидан дори қутиси, ўт ўчириш воситаси, хавфдан огоҳлантирувчи белги, 200 минг сўмлик эҳтиёт қисм ва 150 минг сўм пул олинган. Учинчи автомашинадан эса «Антирадар» қурилмаси ва видеоёзувларни қайд этиш мосламаси ғойиб бўлган.\nИчки ишлар органлари ходимлари жиноятни «иссиқ изида» очишга муваффақ бўлишди. Аён бўлишича, ўғриликни Фориш туманида истиқомат қилувчи икки «шоввоз» – 1996 йилда туғилган А.Т. ва 1980 йилда туғилган И.Р. содир этишган экан.\nҲолат юзасидан Жиноят кодексининг тегишли банди билан жиноят иши қўзғатилди. Ҳозирда дастлабки тергов ҳаракатлари олиб борилмоқда.\nЯнгиликлар » Жамият » Икки «шоввоз» учта машинани ўмарди\n12:45 Автомашинадан 5 минг долларни ўғирлаб кетганлар қўлга олинди\n19:02 Тошкентда икки қулфбузар ўғри аёл қўлга олинди


Келиб чиқиш сабаби номаълум касаллик\nФиброаденома - бу кўкракнинг бириктирувчи тўқимасидан келиб чиқадиган хавфсиз ўсма.\nВужудга келиш сабаблари ҳақида бир тўхтамга келинмаган. Кўпгина муаллифларнинг фикрига кўра, фиброаденома ривожланишининг сабаби аёлнинг туғма мойиллигидир.\nКўкрак фиброаденомаси сут безларини текшириш, пальпация, маммография ва ультратовуш текшируви асосида аниқланади. Касаллик ўзини сут безида юмалоқ, ҳаракатчан ва оғриқсиз шаклда намоён қилади. Баъзи ҳолларда эса ҳеч қандай аломатларсиз интенсив ўсиб боради. Лекин ваҳимага ўрин йўқ. Сабаби фиброаденома камдан-кам ҳолларда саратонга олиб келади.\nКўкрак фиброаденомалари пайдо бўлишининг олдини олиш бўйича аниқ чоралар мавжуд эмас. Аммо мунтазам равишда ўз-ўзини текшириш, йилига камида 1 маротаба шифокор-онколог-маммологнинг текшируви ўсимтани ўз вақтида аниқлашга имкон беради.\nАфсуски, фиброаденомани консерватив усуллар билан даволаш мумкин эмас. Кичик фиброаденомалар (1 см дан кам) фақат кузатув ва ультратовуш текширувидан ўтказилади (ҳар 3 ойда). Агар ўсиш тенденцияси аниқланса, жарроҳлик амалиёти амалга оширилади.\nЖарроҳлик даволаш усулини ўтказиш учун зарурат бор ёки йўқлиги малакали мутахассис томонидан ўтказилган текширув натижаларига кўра аниқланади.\nЖарроҳлик операциялари кўпинча локал беҳушлик остида косметик тикув билан тикилган кичик кесма орқали амалга оширилади. Жарроҳликдан кейинги косметик нуқсон минималдир.


Жиззах вилоятининг Зомин туманидан Жиззах туманига пахта чопиғига олиб келинаётган ҳашарчилар минган юк машинаси якшанба куни аварияга учради. Ҳашарчиларнинг бортга суяниши оқибатида 23 киши юкланган УАЗ русумли кичик юк автомобили бурилишда ағдарилиб кетган. Бу фалокатда бир неча киши оғир тан жароҳати олгани айтилади. Уларнинг орасида вояга етмаган болалар ҳам бор.\nЯкшанба куни Жиззах туманининг Равот қишлоғидан ўтаётган УАЗ русумли кичик юк машинаси йўлдан чап томонга бурилаётганда ағдарилиб кетган.\nАвария оқибатида машина бортида бўлган 23 кишидан уч киши оғир аҳволда касалхонага ётқизилган. Қолганларга биринчи тиббий ёрдам кўрсатилиб, уйига жавоб берилган.\nБу ҳақда хабар берган жиззахлик манбага кўра, техника хавфсизлигига риоя қилинмаган ҳолда, УАЗ кичик юк машинаси бортига одам юкланган:\n“Бу ҳашарчилар Зомин туманининг Қангли деган қишлоғидан. Ҳокимиятнинг буйруғи билан маҳалладан Зарбдор туманига чопиққа мажбурий олиб келинаётган одамлар бўлган. Уларнинг орасида беш-олти нафар вояга етмаган ёш болалар ҳам бўлган. Менимча ота-оналар ўзлари ўрнига болаларини жўнатган. Бир ҳашарчининг қовурғалари синиб кетган, яна иккиси бошидан оғир жароҳат олган. Ҳозир улар туман касалхонасига ётқизилган”, деди манба.\nЗарбдор тумани ҳокимлигининг исми сир қолишини сўраган мулозими ҳашарчилар аварияга учраганини тасдиқлади:\n“Ҳозир пахтанинг аҳволи жуда ҳам ёмон. Роса ўт босиб кетган. Вилоят ҳокимининг буйруғи билан пахтаси йўқ тоғли туманлардан ҳашарчилар юбориш маҳаллий ҳокимларга юкланган. Бизга эса Зоминдан келишяпти. Аслида юк машинасида одам ташиш умуман мумкин эмас. Лекин пахтага деса ГАИ ҳам, мелиса ҳам индамайди. Ўтин босгандай қилиб, босиб олиб келаверишади. Бу авария ҳам шундай бўлган. УАЗик кичкина бир мошина бўлса, 23 одамни қандай сиғдирди, биз ҳам ҳайронмиз. Одамлар Зоминдан тик туриб келишганда. Шофер бурилишда рулни қаттиқроқ бурворган шекилли, одамларнинг оғирлиги бир томонга босилиб, мошина ағдарилиб кетган”, деди ҳокимлик мулозими.\nШу кунларда ғўзани ўт босгани боис Ўзбекистоннинг пахтакор минтақаларида бюджет ташкилотлари ходимлари, ўқитувчи, шифокорларни пахта чопиғига мажбуран сафарбар этиш ҳолатлари кўп учраяпти.\nМай ойидаТошкент вилояти Ангрен шаҳридаги ташкилот ва корхоналарнинг ишчи-хизматчилари ҳам ғўза чопиғига мажбуран ҳайдалган, чопиққа чиқмаганларга ишдан ҳайдаш билан таҳдид қилинган эди. Шунингдек, айрим ташкилотлар ишчилари чопиқ учун ўрнига одам ёллашга мажбурланаяпти.


Сайёра Хўжаева: “Ички ишлар соҳасида муаммолар кўп” | Qalampir.uz\nСайёра Хўжаева: “Ички ишлар соҳасида муаммолар кўп”\nЖамият\t26 Июнь 13:39 5198\nЎзбекистон сиёсий элитаси ва жамоатчилик фаолларининг кўп қисми мамлакатда ҳуқуқ-тартибот органлари, хусусан Ички ишлар органлари ходимларининг кундалик фаолияти оғир жисмоний ва руҳий зўрқишлардан иборат бўлиб қолаётгани, шу сабаб улар хатоларга йўл қўяётганини таъкидламоқда. Жамоатчилик фаолларининг фикрича, ички ишлар органлари ходимлари бир неча ҳафталаб оиласи, фарзандларини кўрмайди. Улар билан вақт ўтказмайди, ҳордиқ чиқармайди. Бу ҳақда Демократия ва инсон ҳуқуқлари институти директори Сайёра Хўжаева “Юксалиш” умуммиллий ҳаракатида ўтган жамоатчилик мулоқотида яна бир бор сўз очди. Унинг қайд этишича, ички ишлар органлари ходимлари маҳаллий ҳокимликлар томонидан ўз ваколати ва мажбуриятига кирмайдиган ишларга жалб этилади.\n“Ҳақиқатан ҳам ички ишлар соҳасида муаммолар кўп, тизим ислоҳталаб. Ходимларининг ваколат доирасидан четга чиқиб, бошқа ишларга жалб этилиш ҳолатлари мавжуд. Бир сўз билан айтганда, улар универсал. Масалан, АҚШда икки полициячига минг нафар аҳоли тўғри келар экан. Бизда бир участка нозирига уч минг, ўн минг аҳоли тўғри келяпти. Улар аҳоли билан ишлашда қийналмоқда. Айрим участка нозирлари ваколат доирасига кирмайдиган вазифалар, жумладан, қишлоқ хўжалиги ишлари билан шуғулланяпти”, дейди инсон ҳуқуқлари фаоли.\nЎзбекистонда йил бошидан буён камбағалликка қарши курашиш масаласи устувор бўлиб турибди. Президент Мирзиёев бошлаб берган ушбу ислоҳот мамлакатда қанча қашшоқ борлигини сув юзасига чиқарди. Аммо ҳали натижалар мақтангулик эмас. Аслида бу ислоҳотларни ижро этиш Бош вазир ва унинг ўринбосарларига юклатилган. Сайёра Хўжаеванинг қайд этишича, маҳаллий ҳокимликлар камбағаликка қарши курашиш борасида ҳам ички ишлар органлари ходимларини “тиргак” қилиб олган.\n“Мен тушунаман — одамларни тийиб туриш “қуроли” сифатида ҳокимлар уларни ишлатишади, прокурор, ички ишлар ходимларини ёнида олиб юришади. Солиқчилар ҳам аҳоли уйига боришда улардан фойдаланишади, ҳозирда эса ҳатто, қашшоқлик билан курашиш масаласи ҳам улар зиммасига юкланибди. Қолаверса, маош масаласи ҳам бор. Участка нозири 3 млн ойлик олади, лекин иш вақти тартибга солинмаган – эрталаб уйидан чиқиб кетиб, ярим тунда кириб келади”.\nХўжаеванинг фикрича, Ўзбекистонда участка нозири деган масъулиятли лавозимни эгаллаш у қадар қийин эмас. Мамлакатда, ҳатто, Тошкент тўқимачилик ва енгил саноат институтини битирган кадрлар ҳам 6 ойлик махсус курсда ўқигач, участка нозирлигига ишга киряпти.\n“Бу соҳада кадрлар масаласи ҳам жуда долзарб. Масалан, Тошкент автомобиль йўллари институтини ёки Тошкент тўқимачилик ва енгил саноат институтини битирган кадрлар ҳам 6 ойлик махсус курсда ўқитилиб, участка нозирлигига ишга олинмоқда. Улар яхши инсон бўлишлари мумкин, лекин профессионал кадр эмас. Улар одамлар билан муомала қилиш бўйича етарли билимга эга бўлмасликлари мумкин”.\n25 Октябрь 10:08 36587\n25 Октябрь 14:58 33754\n23 Октябрь 15:21 25974\n25 Октябрь 08:27 25964\n23 Октябрь 19:14 23128


«Ucell»нинг мобил дилерлари хизматида янгилик (видео)\n12.10.2020 15:09 0 3452\n«Ucell» компаниясининг дилерлари юқори ҳаракатчанлик ва маҳаллий бозор шароитини билган ҳолда жуда катта ҳажмдаги ишларни бажаришга қодир.\nКомпаниянинг «Мобил дилер» лойиҳаси абонентлар учун қўшимча қулайликлар яратиш учун махсус ишлаб чиқилган. Кўчада абонентларга тез ва самарали хизмат кўрсатадиган махсус жиҳозланган автомобил, кўчма витрина ёки мобил шохобчани бир тасаввур қилинг. Энди абонентга энг яқин офис ёки стационар дилерлик марказини қидириб юриш шарт эмас.\nКарантин пайтида ва аҳоли пунктларида ҳаракатланиш учун чекловлар жорий этилганда, мобил дилерларига эҳтиёж бир неча бор ошди. SIM-карталарни энг қийин бўлган жойларга ҳам етказиб бериш зарурати туғилди. Шу сабаб компания мобил дилерлар имкониятларини кенгайтиришга қарор қилди.\n– Республикамизда бир неча йиллардан бери мобил дилер хизмати йўлга қўйилган. Олдинлари улар фақат «Damas» русумли автомобилда фаолият кўрсатарди. Лекин карантин даврида раҳбариятимиз томонидан янги дастур ўйлаб топилди ва бу Мобил скутер хизматидир – дейди Тошкент шаҳар бўйича савдо бўлими вакили Азамат Сафоев. – Бундан ташқари, компаниямизнинг «Chevrolet» – «Lacetti», «Cobalt», «Spark» ва «Captiva» русумли мобил дилерлари ҳам мавжуд.\nБуни қарангки, «Ucell» компанияси мобил скутерлар ёрдамида енгил автомобиллар ўтиб боролмаган жойлардаги абонентларга ҳам SIM-карталар етказиб беришни йўлга қўйди. Лойиҳа муваффақиятли бўлиб чиқди ва бугунги кунда «мобил скутерлар» аллақачон Тошкент шаҳри ва вилоятларда ҳаракатланмоқда. Улар ҳам шу хизматларни мослаштирилган ва соддалаштирилган шаклда тақдим этмоқдалар.\n– Мен «Ucell» алоқа компаниясида 14 йилдан бери фаолият олиб бораман. Компаниямиз уяли алоқа бозорида SIM-карта етказиб бериш хизматини биринчилардан бўлиб йўлга қўйди – дейди Савдо ва дилерлик тармоғини ривожлантириш бошқарма бошлиғи Дониёр Мўминов. – Бу хизмат учун кўриб чиқилган янги мобил скутер дилерлиги эса мижозларимизга яратилган яна бир қулайликдир. Шу билан бирга компаниямиз имиджини ҳам кўтариши аниқ.\nЭндиликда «Ucell» алоқа компаниясига пахта далаларидаги фойдаланувчилар ҳам бемалол мурожаат қилишмоқда. Чунки «Ucell»нинг мобил скутерлари пахта далаларига ҳам осонгина кириб бориб, ўша жойнинг ўзида абонентларга янги рақамларни ёқиб беришмоқда.\nБугунги кунда COSCOM MChJ («Ucell» савдо белгиси) 2500 дилерлар билан муваффақиятли ҳамкорлик қилмоқда. Компания мунтазам равишда савдо вакиллари иштирокида тренинглар ўтказади, ҳудудий офисларга саёҳат қилади ва учрашувлар ўтказади. Дилерларга мўлжалланган барча дастурларнинг ўхшашлари йўқ ва улар Ўзбекистонда ягона дастур ҳисобланади.\nҲар куни «Ucell» мутахассислари жамоаси мамлакатимизнинг ҳар бир бурчагига инновацион технологияларни олиб кириш учун меҳнат қилади. «Ucell» сифатли ҳаётнинг ҳамма учун фойдали бўлиши ва барча жойда мавжуд бўлишини таъминлашга интилади.\nТехнология Кеча, 13:47\nUcell — мижозларга аутсорсинг хизматларини таклиф этувчи Ўзбекистонда биринчи мобил оператор (видео)\nТехнология 10/06, 18:35\nUcell компанияси 4G ҳудуд доирасини етти мартага оширди\nЖамият 02/06, 19:15\nТошкент Ботаника боғига ташриф буюрувчилар диққатига!


Туркияда футбол бўйича чемпионатнинг қачон бўлиб ўтишига аниқлик киритилди\n07.05.20 13:23\tmsk\n"Галатасарай" - "Бешикташ" ўйини . Metarating сайти фотосурати\nТуркия футбол федерацияси коронавирус пандемияси туфайли тўхтаб қолган мамлакат чемпионати ўйинларини 12 июнда давом эттиради. Бу ҳақда Матч ТВ хабар беради.\nСуперлиганинг 27-тури 12 июндан 14 июнгача ўтказилиши режалаштирилган. Стадионлар футбол ишқибозлари учун очиқ бўлиш- бўлмаслиги тўғрисида маълумот берилмаган.\nФутбол бўйича мутахассис Алишер Никимбаевнинг билдиришича, Туркияда чемпионатнинг жонланиши бутун Европа учун муҳим воқеликдир, зеро чемпионалар Лигаси бу йили Истанбулда ўтиши режалаштирилган. Пандемия шароитида Европа турнирининг ярим финали Туркияда ўтиши мумкин.\nТуркияда футбол чемпионати 19 март куни уч ҳафтага тўхтатилган эди. Кейинчалик тануффусни чўзишга қарор қилинди. Чемпионат тўхтатилгунга қадар «Трабзонспор» ва «Истанбулспор» етакчилик қилмоқда эди. Учинчи ўринни «Галатасарай», «Бешикташ» — бешинчи ўринни, «Фенербахче» эса еттинчи ўринни эгаллаганди. Чемпионат жамоалари саккизта ўйин ўтказишлари лозим. Туркия Кубоги финалида «Трабзонспор» ва «Фенербахче» жамоалари беллашади.\nКоронавирус пандемияси сабаб дунёнинг кўплаб мамлакатларида спорт тадбирлари тўхтатиб қўйилди. Европа қитъасида футбол ўйинлари фақат Беларусда олиб борилди холос. УЕФА раҳбарияти миллий федерацияларга мавсум ўйинларини ниҳоясига етказишни таклиф қилди, бироқ Бельгия, Нидерландия ва Франция чемпионат ўйинларини муддатидан аввал тугатди. Шунингдек, иккинчи Россия Лига ўйинлари ҳам вақтидан аввал тугатилди. Англия Премьер-лигаси хавф остида. Англия ПЛ ижрочи директори Ричард Биван нейтрал стадионларда 20 та клубдан олтитадан кўпи ўйин олиб борса, турнир якунланиши мумкинлигини таъкидлади.\nБинобарин, 9 май куни Фарер ороллари чемпионати бўлиб ўтади. Германия 15 майда Бундеслига ўйинларини жонлаштириш ниятида. Польша, Сербия ва Португалия май ойи охирида футбол бўйича миллий чемпионатини бошлашни режалаштирган.\n7 май ҳолатига кўра, Туркияда коронавирусга чалинганларнинг сони 131 744 та одамдан иборат бўлган, 3584 киши ўлган, 78 202 нафари касалликдан тузалиб кетган.\nАё София жоъмесига орадан 86 йил ўтиб яна масжид мақоми берилди\nАфғонистон президенти сайловини молиялаштириб келган ўзбек олигархи COVID-19 дан вафот этди\nUFC чемпиони Ҳабиб Нурмагомедовнинг отаси оламдан кўз юмди\n«Турк ҳаво йўллари» авиакомпанияси Марказий Осиё республикаларига парвозларини тиклади\nTwitter хитой, турк ва россия пропагандасига ихтисослашган 32 мингта аккаунтга тўсиқ қўйиб ташлади\nОФК Чемпионлар лигасини сентябрда жонлаштиришни таклиф қилди\nМДҲга аъзо мамлакатлар спорт анжумани сентябрга кўчирилди\nТуркия Россия билан ҳамкорликда COVID-19 га қарши вакцина ишлаб чиқаришга келишиб олди\nФақат ўз одамлари учун очиқ\nШайтонга қарши — «дезинфекцияланган тошлар»: коронавирусга қарши кураш Ҳаж амалларига қандай таъсир кўрсатгани ҳақида\nОМОН ҳам «жуфтакни ростлаб қолишни» билади\nБлаговешченскдаги «Газпром» ишчилари ойлик маош тўланмаганлиги сабаб жанжал кўтардилар ва полицияни қувлаб ташладилар\nХитойдан Ўзбекистонга янги йўлак: тезроқ етиб боришнинг йўли топилди\nЖаҳон оммавий ахборот воситалари – Марказий Осиё ҳақида. Ҳафталик шарҳ\nСуд орқали соғайиш\nРоссияда чет эллик мигрантларнинг патент олиши учун COVID-19 инфекциясига тест топширишни шарт қилиб қўйдилар\nКаъба ва бўшлиқ\nИсломнинг муқаддас шаҳарларига зиёратлар нега чеклангани ёки бекор қилинганлари ҳақида\nТожик ва ўзбек журналистлари Марказий Осиё мамлакатлари ҳамкорлиги истиқболларига доир фильмни суратга олдилар


Соғлом овқатланиш – уйдирма ва ҳақиқат - zarnews.uz\nСоғлом овқатланиш – уйдирма ва ҳақиқат\nДиетолог мутахассиснинг кечки 18.00 дан сўнг нега овқатланиш мумкин эмас, деган фикрга нисбатан муносабати\nКўпчилигимизда кечки 18.00 дан сўнг овқатланиш мумкин эмас, деган қараш шаклланиб қолган. Шунингдек, нонуштани ўзинг е, тушликни дўстинг билан, кечки овқатни эса душманингга бер, деган фикрлар ҳам шу мазмунни ифода этади. Хўш, бу фикр қаердан чиққан ўзи? Нега кечки олтидан сўнг овқатланиш мумкин эмас? Келинг, бу ҳақда мантиқий ўйлаб кўрайлик. Ҳозир сизга бу ҳақда маслаҳат берсам, бу фақат менинг фикрим бўлиб қолади. Яхшиси бу ҳақда биргаликда фикр юритайлик.\nДемак, биз олтидан кейин овқатланмасак, кейинги таомланишимиз, яъни келаётган куннинг эрталабки вақтигача тахминан 12-13 соат вақт ўтиб кетади. Яъни 12 соатлик оч қолиш дегани бу. Шунинг ўзиёқ нотўғри. Сабаби, инсон 10 соат давомида оч қолса организмда бир фермент ишлаб чиқилади, у эса кейинги гал овқатланганда биринчи навбатда ёғларни ўзига сингдириб олишга ҳаракат қилишга ёрдам беради. Яъни организм ақлли бир инстинкт билан оч қолганини сезгач, яна оч қолиш эҳтимоли борлигини билиб, биринчи навбатда келгуси учун ўзига заҳира йиғиб бошлайди. Иккинчидан, кечаси барча гормонлар ишлаб чиқиладиган пайт. Бу эса қўшимча оқсиллар, углеводлар зарур деганидир. Биз эса организмни оч қолдириш билан уни бу имкониятдан маҳрум этамиз. Мия эса 7 дақиқа ҳам углеводсиз яшай олмайди. Бу эса ўз навбатида кишини уйқусизликка олиб келади. Алоҳида таъкидлаш керакки, озиш ниятида бўлганларнинг кўпчилиги уйқусизликка дучор бўлади. Кейин асабийлик, жиззакилик пайдо бўла бошлайди. Бу эса олтидан кейин ҳам овқатланиш кераклигини, озмоқчи бўлганлар эса буни тўғри амалга оширишлари лозим бўлади. Ҳатто ярим кечаси ҳам овқатланиш керак. Масала – нимани истеъмол қилишда. Турли бўтқаларни истеъмол қилиш қанчалик ҳайратланарли бўлмасин, ростдан ҳам мумкин эмас. Ширинликни ҳам кечаси ейиш зарар. Оқсил ейиш мумкин. Мисол учун товуқ гўшти, балиқ, сабзавотларни бемалол истеъмол қилиш мумкин. Ҳатто мижозларимга кечқурун қайнатилган тухум ейишни тавсия этаман.\nШундай экан, бизнинг тушунчаларимизда шаклланиб қолган, кечқурун овқатланиш мумкин эмаслиги ҳақидаги фикрлар шунчаки уйдирма.\nТўйи куни ақлдан озган қиз ёхуд руҳиятнинг нозик муаммолари ҳақида суҳбат\nбожхона Солиқ АҚШ Трамп Паст Дарғом талабалар Франция зилзила Норозилик намойишлари коронавирус ноқонуний қурилишлар меҳнат мигрантлари


Жамоатчиликка Ўзбекистондаги учта музей бўйича таклифлар билдириш таклиф этилди. Улар орасида Савицкий музейи ҳам бор- Kruz.uz\nЖамоатчиликка Ўзбекистондаги учта музей бўйича таклифлар билдириш таклиф этилди. Улар орасида Савицкий музейи ҳам бор\n08:33, 15.11.2018 571 0 Жамият\nМаданият ва санъатни ривожлантириш жамғармаси жамоатчиликка Ўзбекистоннинг учта музейидаги муаммоларни аниқлашни таклиф қилди. Бу ҳақда жамғарма маъмурияти маълум қилди, дея «Daryo.uz» «Газета.uz»га таяниб ёзмоқда.\nМузейлардаги муаммоларни ҳал этиш бўйича камчилик ва таклифларни қолдиришни истовчилар 13 ноябрдан эътиборан буни жамғарманинг Facebook ва Instagram’даги саҳифаларида амалга ошириши мумкин.\nМузейлар реновация дастурига Ўзбекистон амалий санъат музейи (Тошкент шаҳри), И.Савицкий номидаги Қорақалпоғистон Республикаси давлат санъат музейи (Нукус шаҳри) ва Ойбекнинг уй-музейи (Тошкент шаҳри) киритилган. Жамғарма тақдим этилаётган хизматлар сифатини ошириш ва музейларга ташриф буюришлар сонини кўпайтириш учун бир қатор чора-тадбирларни режалаштирган.\nМаданият ва санъатни ривожлантириш жамғармаси ходимлари ижтимоий тармоқлардаги саҳифаларида аллақачон аниқланган камчиликлар билан бўлишди.